CELEX: 52018PC0354
Language: el
Date: 2018-05-24
Title: Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τις γνωστοποιήσεις σχετικά με τις αειφόρες επενδύσεις και τους κινδύνους βιωσιμότητας και για την τροποποίηση της οδηγίας (ΕΕ) 2016/2341

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 24.5.2018
            COM(2018) 354 final
            2018/0179(COD)
            Πρόταση
            ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για τις γνωστοποιήσεις σχετικά με τις αειφόρες επενδύσεις και τους κινδύνους βιωσιμότητας και για την τροποποίηση της οδηγίας (ΕΕ) 2016/2341
            (Κείμενο που παρουσιάζει ενδιαφέρον για τον ΕΟΧ)
            {SEC(2018) 257 final}{SWD(2018) 264 final}{SWD(2018) 265 final}
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               H παρούσα πρόταση είναι μέρος της ευρύτερης πρωτοβουλίας της Επιτροπής για την αειφόρο ανάπτυξη. Θέτει το θεμέλιο για το πλαίσιο της ΕΕ που τοποθετεί τους περιβαλλοντικούς, κοινωνικούς και σχετικούς με τη διακυβέρνηση (ΠΚΔ) προβληματισμούς στο επίκεντρο του χρηματοπιστωτικού συστήματος, προκειμένου να υποστηριχθεί η μετατροπή της ευρωπαϊκής οικονομίας σε ένα πιο οικολογικό, πιο ανθεκτικό και κυκλικό σύστημα. Οι παράγοντες ΠΚΔ θα πρέπει να εκτιμώνται όταν λαμβάνονται αποφάσεις για επενδύσεις, προκειμένου να καταστούν οι επενδύσεις πιο αειφόρες. 
            
            
               H παρούσα πρόταση και οι νομοθετικές πράξεις που προτείνονται μαζί με αυτήν αποσκοπούν στην ενσωμάτωση των προβληματισμών ΠΚΔ στην επενδυτική και συμβουλευτική διαδικασία, με συνεπή και διατομεακό τρόπο. Αυτό αναμένεται να εξασφαλίσει ότι οι συμμετέχοντες στις χρηματοπιστωτικές αγορές —οι εταιρείες διαχείρισης οργανισμών συλλογικών επενδύσεων σε κινητές αξίες (ΟΣΕΚΑ), οι διαχειριστές οργανισμών εναλλακτικών επενδύσεων (ΔΟΕΕ), οι ασφαλιστικές επιχειρήσεις, τα ιδρύματα επαγγελματικών συνταξιοδοτικών παροχών (ΙΕΣΠ), οι διαχειριστές ευρωπαϊκών εταιρειών επιχειρηματικού κεφαλαίου (EuVECA), οι διαχειριστές ευρωπαϊκών ταμείων κοινωνικής επιχειρηματικότητας (EuSEF) και οι επιχειρήσεις επενδύσεων— που λαμβάνουν εντολή από τους πελάτες ή τους δικαιούχους τους να λαμβάνουν επενδυτικές αποφάσεις για λογαριασμό τους θα ενσωματώνουν τους παράγοντες ΠΚΔ στις εσωτερικές τους διαδικασίες, και θα ενημερώνουν τους πελάτες τους σχετικά. Η παρούσα πρόταση θα εξασφαλίσει επίσης ότι οι επιχειρήσεις επενδύσεων και οι ασφαλιστικοί διαμεσολαβητές που παρέχουν συμβουλές εκτιμούν τους παράγοντες ΠΚΔ ως κινητήριες δυνάμεις δημιουργίας αξίας στις συμβουλές τους, που παρέχονται ως μέρος των καθηκόντων τους προς τους επενδυτές, και ότι θα παρέχουν τις σχετικές πληροφορίες στους επενδυτές. Επιπλέον, για να βοηθηθούν οι επενδυτές ώστε να συγκρίνουν το αποτύπωμα άνθρακα των επενδύσεων, οι προτάσεις καθιερώνουν νέες κατηγορίες δεικτών αναφοράς για χαμηλές εκπομπές άνθρακα και θετικό αντίκτυπο άνθρακα. Οι εν λόγω προτάσεις, που είναι αμοιβαίως ενισχυτικές, αναμένεται να διευκολύνουν τις επενδύσεις σε βιώσιμα προγράμματα και περιουσιακά στοιχεία σε ολόκληρη την ΕΕ.
            
            
               Η δέσμη προτάσεων της Επιτροπής ακολουθεί τις διεθνείς προσπάθειες προς μια πιο αειφόρο οικονομία. Οι κυβερνήσεις από όλον τον κόσμο επέλεξαν μια πιο βιώσιμη πορεία για τον πλανήτη και την οικονομία μας, εγκρίνοντας τη Συμφωνία του Παρισιού του 2016 για την κλιματική αλλαγή και την Ατζέντα του 2030 των Ηνωμένων Εθνών για τη βιώσιμη ανάπτυξη. 
            
            
               Η ΕΕ είναι προσηλωμένη στην ανάπτυξη που καλύπτει τις ανάγκες του παρόντος, χωρίς να υπονομεύει την ικανότητα των μελλοντικών γενεών να καλύψουν τις δικές τους ανάγκες. Η αειφορία βρίσκεται από καιρό στο επίκεντρο του ευρωπαϊκού εγχειρήματος. Οι Συνθήκες της ΕΕ αναγνωρίζουν τις κοινωνικές και περιβαλλοντικές διαστάσεις και ότι θα πρέπει να αντιμετωπίζονται μαζί.
            
            
               Η ανακοίνωση της Επιτροπής, του 2016, Επόμενα βήματα για ένα βιώσιμο ευρωπαϊκό μέλλον
                  1
                συνδέει τους Στόχους Βιώσιμης Ανάπτυξης (ΣΒΑ) της Ατζέντας του 2030 των Ηνωμένων Εθνών για τη Βιώσιμη Ανάπτυξη με το ευρωπαϊκό πλαίσιο πολιτικής, προκειμένου να εξασφαλιστεί ότι όλες οι δράσεις και οι πρωτοβουλίες πολιτικής της ΕΕ, εντός της ΕΕ και  σε ολόκληρο τον κόσμο, υιοθετούν τους ΣΒΑ εξ αρχής. Η ΕΕ έχει αναλάβει επίσης πλήρη δέσμευση προκειμένου να επιτύχει τους κλιματικούς και ενεργειακούς στόχους της ΕΕ για το 2030 και να εντάξει τη βιώσιμη ανάπτυξη στους στόχους της ΕΕ, όπως ανακοίνωσε ο Jean-Claude Juncker στις πολιτικές κατευθύνσεις του 2014 για την Ευρωπαϊκή Επιτροπή
                  2
               . Συνεπώς, πολλές από τις προτεραιότητες πολιτικής της Ευρωπαϊκής Επιτροπής για την περίοδο 2014-2020 συμβάλλουν στους κλιματικούς στόχους της ΕΕ και υλοποιούν την Ατζέντα του 2030 για τη βιώσιμη ανάπτυξη. Αυτές περιλαμβάνουν το επενδυτικό σχέδιο για την Ευρώπη
                  3
               , τη δέσμη μέτρων για την κυκλική οικονομία, τη δέσμη μέτρων για την Ενεργειακή Ένωση, την αναθεώρηση της ευρωπαϊκής στρατηγικής για τη βιοοικονομία
                  4
               , την Ένωση Κεφαλαιαγορών
                  5
                και τον προϋπολογισμό της ΕΕ για την περίοδο 2014-2020, καθώς και, μεταξύ άλλων, το Ταμείο Συνοχής και ερευνητικά προγράμματα. Επιπλέον, η Επιτροπή δρομολόγησε μια πολυσυλλεκτική πλατφόρμα για να παρακολουθούνται και να ανταλλάσσονται βέλτιστες πρακτικές για την εφαρμογή των ΣΒΑ.
            
            
               Η επίτευξη των στόχων της ΕΕ για αειφορία προϋποθέτει μεγάλες επενδύσεις. Εκτιμάται ότι χρειάζονται πρόσθετες ετήσιες επενδύσεις ύψους 180 δισ. EUR προκειμένου να εκπληρωθούν μόνον οι κλιματικοί και ενεργειακοί στόχοι έως το 2030
                  6
               . Σημαντικό μέρος αυτών των χρηματοοικονομικών ροών θα πρέπει να προέλθει από τον ιδιωτικό τομέα. Για το κλείσιμο αυτού του επενδυτικού κενού  θα πρέπει να αναπροσανατολιστούν σημαντικά οι ιδιωτικές ροές κεφαλαίων προς πιο αειφόρες επενδύσεις, και απαιτείται ολοκληρωμένος ανασχεδιασμός του ευρωπαϊκού δημοσιονομικού πλαισίου.
            
            
               Στο πλαίσιο αυτό, η Επιτροπή συγκρότησε, τον Δεκέμβριο του 2016, μια ομάδα εμπειρογνωμόνων υψηλού επιπέδου, προκειμένου να αναπτύξει μια γενική και ολοκληρωμένη στρατηγική της ΕΕ για βιώσιμα χρηματοοικονομικά. Η έκθεση από την ομάδα, η οποία εκδόθηκε στις 31 Ιανουαρίου 2018, παρείχε μια ολοκληρωμένη εικόνα για βιώσιμα χρηματοοικονομικά για την Ευρώπη και επεσήμανε δύο επιτακτικούς στόχους για το χρηματοπιστωτικό σύστημα της Ευρώπης. O πρώτος είναι η βελτίωση της συνεισφοράς του χρηματοπιστωτικού τομέα στη διατηρήσιμη και χωρίς αποκλεισμούς ανάπτυξη. Ο δεύτερος είναι η ενίσχυση της χρηματοπιστωτικής σταθερότητας, με την ενσωμάτωση περιβαλλοντικών, κοινωνικών και σχετικών με τη διακυβέρνηση παραγόντων στις επενδυτικές αποφάσεις. Ως συνέχεια, η Επιτροπή εξέδωσε, στις 7 Μαρτίου 2018, ένα Σχέδιο Δράσης για τη χρηματοδότηση της αειφόρου ανάπτυξης
                  7
               .
            
            
               Τα χρηματοπιστωτικά προϊόντα, είτε είναι επενδυτικά κεφάλαια, είτε προϊόντα ασφάλισης ζωής, είτε συνταξιοδοτικά προϊόντα, και οι υπηρεσίες διαχείρισης χαρτοφυλακίου παρέχονται για να συγκεντρώνουν κεφάλαια από τους επενδυτές και να επενδύουν τα εν λόγω κεφάλαια συλλογικά μέσω ενός χαρτοφυλακίου χρηματοπιστωτικών μέσων, όπως οι μετοχές, οι ομολογίες και άλλοι τίτλοι. Παρότι οι υφιστάμενοι κανόνες στην οδηγία 2009/65/ΕΚ,
                  8
                την οδηγία 2009/138/ΕΚ,
                  9
                την οδηγία 2011/61/ΕΕ,
                  10
                την οδηγία 2014/65/ΕΕ
                  11
                και την οδηγία (ΕΕ) 2016/2341
                  12
                απαιτούν από τους θεσμικούς επενδυτές και τους διαχειριστές περιουσιακών στοιχείων να ενεργούν προς το βέλτιστο συμφέρον των πελατών τους και να παρέχουν πεδίο για την ενσωμάτωση των κινδύνων βιωσιμότητας, δεν τους συνεκτιμούν συστηματικά και δεν τους ενσωματώνουν με συνέπεια στις διαδικασίες επενδυτικών τους αποφάσεων και στις διαδικασίες γνωστοποίησης. 
            
            
               Η οδηγία 2002/92/ΕΚ και η οδηγία 2011/61/ΕΕ συμπληρώνονται από τέσσερα κεφαλαιακά πλαίσια: 
            
            
               ·τον κανονισμό (ΕΕ) αριθ. 345/2013 σχετικά με τις ευρωπαϊκές εταιρείες επιχειρηματικού κεφαλαίου
                  13
               , 
            
            
               ·τον κανονισμό (ΕΕ) αριθ. 346/2013 σχετικά με τα ευρωπαϊκά ταμεία κοινωνικής επιχειρηματικότητας
                  14
               , 
            
            
               ·τον κανονισμό (ΕΕ) 2015/760 σχετικά με τα ευρωπαϊκά μακροπρόθεσμα επενδυτικά κεφάλαια
                  15
               , και 
            
            
               ·τον κανονισμό (ΕΕ) 2017/1131 για τα αμοιβαία κεφάλαια της χρηματαγοράς
                  16
               .
            
            
               Το ρυθμιστικό πλαίσιο για τα χρηματοπιστωτικά προϊόντα συμπληρώνεται με τους κανόνες διανομής, συμπεριλαμβανομένων των κανόνων για τις συμβουλές, που προβλέπονται στην οδηγία 2014/65/ΕΕ και την οδηγία (ΕΕ) 2016/97
                  17
               . Οι οδηγίες αυτές απαιτούν από τις επιχειρήσεις επενδύσεων και τους ασφαλιστικούς διαμεσολαβητές που παρέχουν συμβουλές να ενεργούν προς το βέλτιστο συμφέρον των πελατών τους, αλλά δεν απαιτούν από αυτούς να εξετάζουν ρητά τους κινδύνους ΠΚΔ στις συμβουλές τους ούτε να γνωστοποιούν τις εν λόγω εκτιμήσεις.
            
            
               Η οδηγία (ΕΕ) 2016/2341 αντιπροσωπεύει ένα πρώτο βήμα προς ένα πιο ορθολογικό πλαίσιο γνωστοποιήσεων στον τομέα των χρηματοπιστωτικών υπηρεσιών όσον αφορά τους παράγοντες ΠΚΔ. Η οδηγία (ΕΕ) 2017/828
                  18
                για τη μακροπρόθεσμη ενεργό συμμετοχή των μετόχων αύξησε τις υποχρεώσεις διαφάνειας για τους θεσμικούς επενδυτές και τους διαχειριστές περιουσιακών στοιχείων, μέσω της απαίτησης να αναπτύσσουν και να δημοσιοποιούν μια στρατηγική ενεργού συμμετοχής, συμπεριλαμβανομένης, μεταξύ άλλων, της περιγραφής του τρόπου με τον οποίο παρακολουθούν τις εταιρείες στις οποίες γίνονται επενδύσεις όσον αφορά τη μη χρηματοοικονομική απόδοση, τον κοινωνικό και περιβαλλοντικό αντίκτυπο και την εταιρική διακυβέρνηση, και να δημοσιοποιούν σε ετήσια βάση τον τρόπο εφαρμογής της εν λόγω πολιτικής ενεργού συμμετοχής τους. Ωστόσο, εξακολουθεί να υπάρχει έλλειψη διαφάνειας όσον αφορά τον τρόπο με τον οποίο οι θεσμικοί επενδυτές, οι διαχειριστές περιουσιακών στοιχείων και οι χρηματοοικονομικοί σύμβουλοι λαμβάνουν υπόψη τους κινδύνους ως προς την αειφορία στις διαδικασίες λήψης επενδυτικών αποφάσεων ή παροχής συμβουλών. Κατά συνέπεια, οι πελάτες τους δεν λαμβάνουν την πλήρη ενημέρωση που χρειάζονται για να τεκμηριώσουν τις επενδυτικές τους αποφάσεις ή συστάσεις. Επιπλέον, οι επιχειρήσεις που υπόκεινται στην οδηγία 2014/95/ΕΕ
                  19
                όσον αφορά τη δημοσιοποίηση μη χρηματοοικονομικών πληροφοριών και πληροφοριών για την πολυμορφία από ορισμένες μεγάλες επιχειρήσεις και ομίλους, η οποία τροποποίησε την οδηγία 2013/34/ΕΕ
                  20
                σχετικά με τις ετήσιες οικονομικές καταστάσεις, τις ενοποιημένες οικονομικές καταστάσεις και συναφείς εκθέσεις επιχειρήσεων ορισμένων μορφών, καταρτίζουν μη χρηματοοικονομικές καταστάσεις σχετικά με την εξέλιξη, τις επιδόσεις, τη θέση και τον αντίκτυπο των δραστηριοτήτων τους, οι οποίες αφορούν, μεταξύ άλλων, περιβαλλοντικά, κοινωνικά και εργασιακά θέματα.
            
            
               •Συνέπεια με τις ισχύουσες διατάξεις στον τομέα πολιτικής
            
         
         
            
               
                  Η παρούσα πρόταση καθιερώνει πρόσθετες απαιτήσεις σε υφιστάμενα στοιχεία της οικείας νομοθεσίας. Αυτά τα νέα στοιχεία είναι συνεπή με τους στόχους των ισχυουσών διατάξεων στον τομέα πολιτικής, και ιδίως με την οδηγία 2009/65/ΕΚ, την οδηγία 2009/138/ΕΚ, την οδηγία 2011/61/ΕΕ, την οδηγία 2014/65/ΕΕ, την οδηγία (ΕΕ) 2016/97, την οδηγία (ΕΕ) 2016/2341, τον κανονισμό (ΕΕ) αριθ. 345/2013, τον κανονισμό (ΕΕ) αριθ. 346/2013 και τον κανονισμό (ΕΕ) 2015/760. Η πρόταση ευθυγραμμίζει τους κανόνες στα διάφορα νομικά πλαίσια και διασφαλίζει τη συνέπεια με αυτούς.
               
            
            
               •Συνέπεια με άλλες πολιτικές της Ένωσης
            
            
               H Ευρώπη αντιμετωπίζει όλο και περισσότερο τις καταστροφικές και απρόβλεπτες συνέπειες της κλιματικής αλλαγής και της εξάντλησης των πόρων. Αυτός είναι ο λόγος για τον οποίο η πιο αειφόρος οικονομική ανάπτυξη, δηλαδή η μετάβαση σε μια κυκλική οικονομία με χαμηλά επίπεδα εκπομπών άνθρακα και πιο αποδοτική ως προς τη χρήση των πόρων, η μεγαλύτερη διαφάνεια και η μακροπρόθεσμη προοπτική και αντίστοιχος σχεδιασμός, με ταυτόχρονη εξασφάλιση της σταθερότητας του χρηματοπιστωτικού συστήματος, είναι καίριας σημασίας για τη μακροπρόθεσμη ανταγωνιστικότητα της οικονομίας της ΕΕ. Δεδομένου ότι το χρηματοπιστωτικό σύστημα διαδραματίζει εν προκειμένω σημαίνοντα ρόλο, είναι απαραίτητη η ενεργοποίηση του ιδιωτικού κεφαλαίου σε πιο αειφόρες επενδύσεις. Μια τέτοια νοοτροπία βρίσκεται στον πυρήνα του σχεδίου για την Ένωση Κεφαλαιαγορών (CMU)
                  21
               . 
            
            
               Η παρούσα πρόταση είναι συμπληρωματική προς αυτόν τον στόχο και δράση προτεραιότητας στην ενδιάμεση επανεξέταση της Ένωσης Κεφαλαιαγορών, δεδομένου ότι περιέχει μέτρα για να αξιοποιηθεί η μετασχηματιστική δύναμη της χρηματοοικονομικής τεχνολογίας και να μετατοπιστεί το ιδιωτικό κεφάλαιο προς τις αειφόρες επενδύσεις. Συνεισφέρει στην ανάπτυξη περισσότερο ολοκληρωμένων κεφαλαιαγορών, διευκολύνοντας τους επενδυτές να επωφελούνται από την ενιαία αγορά και να λαμβάνουν τεκμηριωμένες αποφάσεις.
            
            
               
                  Η παρούσα πρόταση αποτελεί μέρος μιας πιο ολοκληρωμένης δέσμης μέτρων της ΕΕ για την επίτευξη του θεματολογίου της ΕΕ για το κλίμα και τη βιώσιμη ανάπτυξη και τροφοδοτεί τους στόχους της Ευρωπαϊκής Ένωσης για την ενέργεια και το κλίμα για την περίοδο 2014-2020, όπως είναι η πολιτική «Καθαρός αέρας», η δέσμη μέτρων για την κυκλική οικονομία, η στρατηγική για την Ενεργειακή Ένωση, συμπεριλαμβανομένης της δέσμης μέτρων «Καθαρή ενέργειας για όλους τους Ευρωπαίους», και η στρατηγική της ΕΕ για την προσαρμογή στην κλιματική αλλαγή. Σε αντίθεση με τις άλλες πρωτοβουλίες της ΕΕ, η παρούσα πρόταση επικεντρώνεται ρητά στις χρηματοδοτικές πτυχές από τον ιδιωτικό τομέα. Είναι συνεπής με την επανεξέταση του Ευρωπαϊκού Συστήματος Χρηματοοικονομικής Εποπτείας
                     22
                  , που προβλέπει τροποποιήσεις στους κανονισμούς για τη σύσταση της Ευρωπαϊκής Αρχής Τραπεζών
                     23
                  , της Ευρωπαϊκής Αρχής Ασφαλίσεων και Επαγγελματικών Συντάξεων
                     24
                   και της Ευρωπαϊκής Αρχής Κινητών Αξιών και Αγορών
                     25
                  , προκειμένου οι Αρχές να λαμβάνουν υπόψη τους κινδύνους που αφορούν τους περιβαλλοντικούς, κοινωνικούς και σχετικούς με τη διακυβέρνηση κινδύνους, όταν επιτελούν τα καθήκοντά τους. Κατ’ αυτόν τον τρόπο εξασφαλίζει ότι οι δραστηριότητες της χρηματοπιστωτικής αγοράς είναι περισσότερο συνεπείς με στόχους αειφορίας. Η πρόταση της Επιτροπής για ένα πανευρωπαϊκό ατομικό συνταξιοδοτικό προϊόν (PEPP) προβλέπει διάφορες γνωστοποιήσεις όσον αφορά παράγοντες ΠΚΔ
                     26
                  .
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η παρούσα πρόταση εμπίπτει στον τομέα της συντρέχουσας αρμοδιότητας, σύμφωνα με το άρθρο 4 παράγραφος 2 στοιχείο α) της Συνθήκης για τη λειτουργία της Ευρωπαϊκής Ένωσης (ΣΛΕΕ), και βασίζεται στο άρθρο 114 της ΣΛΕΕ, το οποίο επιτρέπει τη θέσπιση μέτρων για την προσέγγιση των εθνικών διατάξεων που έχουν ως αντικείμενο την εγκαθίδρυση και τη λειτουργία της εσωτερικής αγοράς.
               
               
                  Οι γνωστοποιήσεις προς τους τελικούς επενδυτές ενισχύουν την προστασία τους, καθώς αποσκοπούν στην καλύτερη τεκμηρίωση των επενδυτικών τους επιλογών. Επί του παρόντος, οι τελικοί επενδυτές δεν δύνανται να επωφεληθούν από την εσωτερική αγορά, ελλείψει ενός ειδικού και συνεκτικού πλαισίου γνωστοποιήσεων με την ενσωμάτωση των κινδύνων ΠΚΔ από τους διαχειριστές περιουσιακών στοιχείων, συμπεριλαμβανομένων των επιχειρήσεων επενδύσεων που παρέχουν διαχείριση χαρτοφυλακίου, των ΙΕΣΠ και άλλων παρόχων συνταξιοδοτικών προϊόντων, των ασφαλιστικών επιχειρήσεων που διαθέτουν IBIP, των ασφαλιστικών διαμεσολαβητών και των επιχειρήσεων επενδύσεων που παρέχουν συμβουλές. Επίσης, οι τελικοί επενδυτές δεν λαμβάνουν επί του παρόντος συνεκτικές γνωστοποιήσεις σχετικά με χρηματοπιστωτικά προϊόντα και υπηρεσίες που αποσκοπούν σε αειφόρες επενδύσεις. 
               
               
                  Η ανάλυση που διεξήχθη στο πλαίσιο της έκθεσης εκτίμησης των επιπτώσεων υποδηλώνει ότι οι συμμετέχοντες στις χρηματοπιστωτικές αγορές στερούνται ρυθμιστικών κινήτρων ώστε να γνωστοποιούν στους τελικούς επενδυτές πώς ενσωματώνουν τους παράγοντες αειφορίας στη διαδικασία λήψης επενδυτικών αποφάσεων. Αυτό με τη σειρά του καθιστά δυσκολότερο και πιο δαπανηρό για τους τελικούς επενδυτές να προβαίνουν σε τεκμηριωμένες επενδυτικές επιλογές. Οι γνωστοποιήσεις στους τομείς της διαχείρισης περιουσιακών στοιχείων, των ασφαλίσεων και των συντάξεων εξακολουθούν να μην είναι συστηματικές, συνεκτικές, ούτε να εξασφαλίζουν συγκρισιμότητα. 
               
               
                  Η έκθεση εκτίμησης των επιπτώσεων επεσήμανε σημαντικές διαφορές μεταξύ των κρατών μελών και των τομέων χρηματοπιστωτικών υπηρεσιών. Υπάρχει, επίσης, μια παράλληλη εξέλιξη των βασιζόμενων στην αγορά πρακτικών, βάσει προτεραιοτήτων εμπορικού χαρακτήρα, που δίνουν έναυσμα σε αποκλίνοντα αποτελέσματα και, συνεπώς, προκαλούν περαιτέρω περιττό κατακερματισμό της αγοράς. Τα αποκλίνοντα πρότυπα γνωστοποίησης και οι βασιζόμενες στην αγορά πρακτικές καθιστούν πολύ δύσκολη τη σύγκριση μεταξύ των διαφορετικών χρηματοπιστωτικών προϊόντων και υπηρεσιών, δημιουργούν άνισους όρους για διαφορετικά χρηματοπιστωτικά προϊόντα και υπηρεσίες, δημιουργούς προϊόντων και διαύλους διανομής, και εγείρουν πρόσθετους φραγμούς στην εσωτερική αγορά. Οι αποκλίσεις προκαλούν επίσης σύγχυση στους τελικούς επενδυτές και αλλοιώνουν τις επενδυτικές τους αποφάσεις και μειώνουν τις ευκαιρίες για αειφόρες επενδύσεις. Οι διαφορετικές απαιτήσεις και προσεγγίσεις παρακωλύουν τις θεμελιώδεις ελευθερίες και έχουν, επομένως, άμεσες επιπτώσεις στη λειτουργία της εσωτερικής αγοράς. Επίσης, προκειμένου να ανταποκριθούν στη συμφωνία των Παρισίων για το κλίμα, καθώς οι συμμετέχοντες στις χρηματοπιστωτικές αγορές αντιπροσωπεύουν σημαντική κινητήρια δύναμη, τα κράτη μέλη είναι πιθανόν να υιοθετήσουν πρόσθετα αποκλίνοντα εθνικά μέτρα για να δώσουν κίνητρο για περισσότερο αειφόρες επενδύσεις. Ωστόσο, αυτά τα αποκλίνοντα μέτρα θα μπορούσαν να δημιουργήσουν εμπόδια στην ομαλή λειτουργία της εσωτερικής αγοράς και θα ήταν επιζήμια για τους συμμετέχοντες στις χρηματοπιστωτικές αγορές. Οι κανόνες γνωστοποίησης δεν ρυθμίζουν την πρόσβαση στην αγορά για αυτούς τους συμμετέχοντες στις χρηματοπιστωτικές αγορές, αλλά διέπουν τον τρόπο άσκησης των δραστηριοτήτων τους. Οι κανόνες στηρίζουν την ορθή και ασφαλή λειτουργία της εσωτερικής αγοράς, διασφαλίζουν τον ανταγωνισμό μεταξύ των διαφόρων συμμετεχόντων στις χρηματοπιστωτικές αγορές και των χρηματοοικονομικών συμβούλων και διατηρούν τα κίνητρα συμπεριφοράς για καινοτομία. Συνεπώς, η κατάλληλη νομική βάση είναι το άρθρο 114 της ΣΛΕΕ.
               
               
                  Η ανάληψη δραστηριοτήτων ως διαχειριστών κεφαλαίων ρυθμίζεται με την οδηγία 2009/65/ΕΚ, την οδηγία 2011/61/ΕΕ, τον κανονισμό (ΕΕ) αριθ. 345/2013 και τον κανονισμό (ΕΕ) αριθ. 346/2013. Η ανάληψη δραστηριοτήτων ως ΙΕΣΠ ρυθμίζεται με την οδηγία (ΕΕ) 2016/2341, ως ασφαλιστικών επιχειρήσεων με την οδηγία 2009/138/ΕΚ, ως παρόχων υπηρεσιών διαχείρισης χαρτοφυλακίου με την οδηγία 2014/65/ΕΕ και ως χρηματοοικονομικών συμβούλων με την οδηγία 2014/65/ΕΕ και την οδηγία (ΕΕ) 2016/97. Οι δραστηριότητες αυτών των συμμετεχόντων στις χρηματοπιστωτικές αγορές και των χρηματοοικονομικών συμβούλων θα συνεχίσουν να υπόκεινται σε αυτά τα πλαίσια, και οι κανόνες γνωστοποίησης που προβλέπονται σε αυτά θα συμπληρωθούν με τους κανόνες γνωστοποίησης που περιέχονται στον παρόντα νέο κανονισμό.
               
               
                  Η παρούσα πρόταση τροποποιεί την οδηγία (ΕΕ) 2016/2341, η οποία βασίστηκε στα άρθρα 53 και 62 και στο άρθρο 114 παράγραφος 1 της ΣΛΕΕ. Εξουσιοδοτεί την Επιτροπή να εκδίδει κατ’ εξουσιοδότηση πράξεις που διευκρινίζουν τον κανόνα της «συνετής διαχείρισης» όσον αφορά τη συνεκτίμηση των κινδύνων ΠΚΔ και την ένταξη των παραγόντων ΠΚΔ στις εσωτερικές διαδικασίες επενδυτικών αποφάσεων και διαχείρισης κινδύνων. Δεδομένου ότι στη γενική διακυβέρνηση και στη διαχείριση των κινδύνων θα πρέπει ήδη να ενσωματωθούν παράγοντες και κίνδυνοι ΠΚΔ, οι δραστηριότητες αυτές θα πρέπει να οργανωθούν προκειμένου να υπάρξει συμμόρφωση με τις κατ’ εξουσιοδότηση πράξεις. Καθώς η Επιτροπή προτίθεται να αξιοποιήσει τις ισχύουσες εξουσιοδοτήσεις βάσει της οδηγίας 2009/65/ΕΚ, της οδηγίας 2009/138/ΕΕ και της οδηγίας 2009/61/ΕΚ για τη διευκρίνιση της ενσωμάτωσης των κινδύνων ΠΚΔ βάσει των εν λόγω οδηγιών, οι εξουσιοδοτήσεις βάσει της οδηγίας (ΕΕ) 2016/2341 προβλέπουν τα μέσα για την ισότιμη διασφάλιση της προστασίας των καταναλωτών και των ίσων όρων ανταγωνισμού μεταξύ των IΕΣΠ και άλλων συμμετεχόντων στις χρηματοπιστωτικές αγορές. Εφόσον οι προτεινόμενες αλλαγές στην οδηγία (ΕΕ) 2016/2341 αφορούν κανόνες που άπτονται της επενδυτικής συμπεριφοράς των IΕΣΠ, το άρθρο 114 της ΣΛΕΕ αποτελεί την κατάλληλη νομική βάση.
               
               
                  •
                        Επικουρικότητα (σε περίπτωση μη αποκλειστικής αρμοδιότητας) 
               
               
                  Η πρόταση είναι σύμφωνη με την αρχή της επικουρικότητας, όπως διατυπώνεται στο άρθρο 5 της Συνθήκης για την Ευρωπαϊκή Ένωση (ΣΕΕ).
               
               
                  Σύμφωνα με την αρχή της επικουρικότητας, η Ένωση δύναται να αναλάβει δράση μόνον εφόσον είναι αδύνατον να επιτευχθούν οι επιδιωκόμενοι στόχοι μόνον από τα κράτη μέλη. Τα προβλήματα που έχουν εντοπιστεί δεν περιορίζονται στην επικράτεια ενός κράτους μέλους. Συνεπώς, ο στόχος της πρότασης είναι να διασφαλίσει μια συντονισμένη λύση στις ανεπάρκειες που πηγάζουν από την ισχύουσα νομοθεσία της ΕΕ που καλύπτει τους συμμετέχοντες στις χρηματοπιστωτικές αγορές και τους  χρηματοοικονομικούς συμβούλους. Η ομοιομορφία και η ασφάλεια δικαίου στην άσκηση των ελευθεριών της Συνθήκης μπορούν να εξασφαλιστούν καλύτερα μέσω της ανάληψης δράσης σε επίπεδο ΕΕ.
               
            
            
               •Αναλογικότητα
            
            
               
                  Η παρούσα πρόταση είναι σύμφωνη με την αρχή της αναλογικότητας, όπως διατυπώνεται στο άρθρο 5 της ΣΕΕ. Τα προτεινόμενα μέτρα είναι αναγκαία για την επίτευξη των στόχων της διαφάνειας και της μείωσης των δαπανών αναζήτησης από τους επενδυτές προκειμένου να προσδιορίσουν πώς ενσωματώνονται οι κίνδυνοι βιωσιμότητας στην επενδυτική διαδικασία από τους συμμετέχοντες στις χρηματοπιστωτικές αγορές και τους χρηματοοικονομικούς συμβούλους. Η διαθεσιμότητα και η ποιότητα των πληροφοριών για την πτυχή αυτή αποτελεί βασικό στοιχείο για τη δημιουργία ίσων όρων ανταγωνισμού, με την εξασφάλιση συνεκτικής προσέγγισης σε όλους τους τομείς και όλα τα κράτη μέλη. Η διαβούλευση κατέδειξε ότι οι δαπάνες εκτίμησης και ενσωμάτωσης των παραγόντων ΠΚΔ είναι περιορισμένες.
               
               
                  Η έκθεση εκτίμησης των επιπτώσεων, που συνοδεύει την παρούσα πρόταση, υποδεικνύει ότι η οδηγία 2009/65/ΕΚ, η οδηγία 2009/138/ΕΚ, η οδηγία 2011/61/ΕΕ, η οδηγία 2014/65/ΕΕ, η οδηγία (ΕΕ) 2016/97, η οδηγία (ΕΕ) 2016/2341, ο κανονισμός (ΕΕ) αριθ. 345/2013 και ο κανονισμός (ΕΕ) αριθ 346/2013 επί του παρόντος δεν εξετάζουν ρητά και δεν απαιτούν γνωστοποιήσεις σχετικά με την αειφορία. Η παρούσα πρόταση αποσκοπεί στην επίτευξη μειώσεων στις δαπάνες αναζήτησης από τους τελικούς επενδυτές σχετικά με τις αειφόρες επενδύσεις.
               
               
                  Συνεπώς, η πρόταση δεν υπερβαίνει τα αναγκαία όρια για την αντιμετώπιση των ζητημάτων σε επίπεδο ΕΕ.
               
            
         
         
            
               •Επιλογή της νομικής πράξης
            
            
               H παρούσα πρόταση περιλαμβάνει διατάξεις με τις οποίες αντιμετωπίζονται με συντονισμένο τρόπο οι ελλείψεις στα μέτρα προστασίας των επενδυτών και οι οποίες εγγυώνται στους τελικούς επενδυτές μεγαλύτερη ασφάλεια δικαίου. Η έλλειψη διαφάνειας ως προς την ενσωμάτωση των κινδύνων βιωσιμότητας και την επιδίωξη αειφόρων επενδύσεων δεν θα επιλυόταν μόνον μέσω της τροποποίησης της οδηγίας 2009/65/EΚ, της οδηγίας 2009/138/EΚ, της οδηγίας 2011/61/EΕ, της οδηγίας 2014/65/EΕ, της οδηγίας (EΕ) 2016/97, της οδηγίας (ΕΕ) 2016/2341 και των κανονισμών (ΕΕ) αριθ. 345/2013 και 346/2013, καθώς αυτό θα δημιουργούσε άνιση εφαρμογή. Η πρόταση αποσκοπεί στην αύξηση της διαφάνειας όσον αφορά την ενσωμάτωση των κινδύνων βιωσιμότητας και την επιδίωξη αειφόρων επενδύσεων. Για την επίτευξη αυτών των στόχων πολιτικής είναι αναγκαίος ένας άμεσα εφαρμοστέος κανονισμός, ο οποίος παρέχει πλήρη εναρμόνιση και είναι ο βέλτιστος τρόπος για να υπάρξει η μέγιστη δυνατή εναρμόνιση μεταξύ των διαφόρων ρυθμιστικών πλαισίων, ενώ αποφεύγονται οι αποκλίσεις. 
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Διαβουλεύσεις με τα ενδιαφερόμενα μέρη
            
            
               
                  Οι απαντήσεις στη δημόσια διαβούλευση για τις μακροπρόθεσμες και βιώσιμες επενδύσεις (18 Δεκεμβρίου 2015 έως 31 Μαρτίου 2016) υπέδειξαν ότι η σύνδεση μεταξύ των καθηκόντων των θεσμικών επενδυτών και των διαχειριστών περιουσιακών στοιχείων και των ΠΚΔ είναι χαλαρή, και ότι οι αγορές δεν ενσωματώνουν επαρκώς τους κινδύνους ΠΚΔ και δεν ανταποκρίνονται επαρκώς στις ευκαιρίες ΠΚΔ. 
               
               
                  Η ομάδα εμπειρογνωμόνων υψηλού επιπέδου για βιώσιμα χρηματοοικονομικά (HLEG) συστάθηκε τον Δεκέμβριο του 2016, για να βοηθήσει στην ανάπτυξη μιας στρατηγικής της ΕΕ για βιώσιμα χρηματοοικονομικά μέσω συστάσεων: δημοσίευσε την ενδιάμεση έκθεση της HLEG σχετικά με τη «Χρηματοδότηση μιας βιώσιμης ευρωπαϊκής οικονομίας», στα μέσα Ιουλίου του 2017, και παρουσίασε την έκθεση σε μια εκδήλωση για τα ενδιαφερόμενα μέρη, στις 18 Ιουλίου 2017, όπου ακολούθησε ένα ερωτηματολόγιο διαβούλευσης. Μια ενημερωτική δήλωση  δημοσιεύθηκε μαζί με την τελική  έκθεση της HLEG σχετικά με τη Χρηματοδότηση μιας βιώσιμης ευρωπαϊκής οικονομίας, στις 31 Ιανουαρίου 2018. Στην ενημερωτική δήλωση συνοψίζονται οι απαντήσεις όσων απάντησαν στο ερωτηματολόγιο. Υπήρξαν ορισμένες ισχυρές τάσεις σε όλες τις απαντήσεις, μεταξύ άλλων 
               
            
            
               ·η σημασία μιας σαφούς στρατηγικής της ΕΕ για την αειφορία·
            
            
               ·η σημασία της παροχής ενός ευνοϊκού περιβάλλοντος για τις αειφόρες επενδύσεις και την επακόλουθη χρηματοδότηση·
            
            
               ·η ανάγκη να καθοριστούν τα καθήκοντα των θεσμικών επενδυτών και των διαχειριστών περιουσιακών στοιχείων όσον αφορά την αειφορία, που μπορούν να επεκταθούν, προκειμένου να ενσωματωθούν ευρύτεροι περιβαλλοντικοί, κοινωνικοί και σχετικοί με τη διακυβέρνηση προβληματισμοί· το εν λόγω καθήκον θα πρέπει επίσης να περιλαμβάνει την έννοια της αειφορίας·
            
            
               ·η ανάγκη για βελτιωμένες γνωστοποιήσεις.
            
            
               
                  Η Επιτροπή έλαβε οκτώ απαντήσεις στην αρχική εκτίμηση των επιπτώσεων σχετικά με τα καθήκοντα των θεσμικών επενδυτών και των διαχειριστών περιουσιακών στοιχείων όσον αφορά τη βιωσιμότητα (13 Νοεμβρίου 2017 έως 11 Δεκεμβρίου 2017). Όλοι τους υποστήριξαν το έργο της Επιτροπής προκειμένου να εξασφαλίσει ότι οι παράγοντες αειφορίας αξιολογούνται, λαμβάνονται με συνέπεια υπόψη και γνωστοποιούνται από τους θεσμικούς επενδυτές και τους διαχειριστές περιουσιακών στοιχείων. Επιπλέον, όλοι αναφέρθηκαν σε θέματα όπως η διαφάνεια και η γνωστοποίηση, η εποπτεία των παραγόντων ΠΚΔ, η σαφήνεια των καθηκόντων των επενδυτών στην υφιστάμενη νομοθεσία της ΕΕ, η συγκρισιμότητα και η αξιοπιστία των διαθέσιμων δεδομένων ή η διαχείριση κινδύνων και οι ρυθμίσεις διακυβέρνησης.
               
               
                  Η Επιτροπή διαβουλεύθηκε περαιτέρω με τα ενδιαφερόμενα μέρη μέσω μιας δημόσιας διαβούλευσης σχετικά με τα καθήκοντα των θεσμικών επενδυτών και των διαχειριστών περιουσιακών στοιχείων όσον αφορά τη βιωσιμότητα (13 Νοεμβρίου 2017 έως 29 Ιανουαρίου 2018). Η διαβούλευση έδωσε συνέχεια σε δύο από τις οκτώ συστάσεις της ενδιάμεσης έκθεσης της HLEG και, ιδίως, ζήτησε απόψεις σχετικά με την ενσωμάτωση των παραγόντων ΠΚΔ από τους θεσμικούς επενδυτές και τους διαχειριστές περιουσιακών στοιχείων. Η Επιτροπή έλαβε 191 απαντήσεις στο πλαίσιο της διαβούλευσης.
               
               
                  H Επιτροπή προέβη επίσης σε στοχευμένες συνεντεύξεις με τα ενδιαφερόμενα μέρη (Ιανουάριος έως Φεβρουάριος 2018), δηλ. με μικρομεσαίους/μεγάλους διαχειριστές περιουσιακών στοιχείων και θεσμικούς επενδυτές (ασφαλιστικές εταιρείες και συνταξιοδοτικά ταμεία), που έχουν ήδη ενσωματώσει παράγοντες ΠΚΔ στη διαδικασία επενδυτικών αποφάσεων και/ή διαθέτουν κοινωνικώς υπεύθυνα επενδυτικά προϊόντα. Δόθηκαν συνεντεύξεις από 23 οντότητες. Χρησιμοποιήθηκαν ερωτηματολόγια σχετικά με τα εισερχόμενα στοιχεία και δεδομένα. Η συντριπτική πλειονότητα των οντοτήτων που έδωσαν συνέντευξη επιβεβαίωσαν την ανάγκη για διευκρίνιση σε επίπεδο ΕΕ του κατά πόσον τα καθήκοντα των θεσμικών επενδυτών και των διαχειριστών περιουσιακών στοιχείων συνεπάγονται την αξιολόγηση των σχετικών ΠΚΔ κινδύνων και τη συνεκτίμησή τους, εάν είναι συναφείς. Οι οντότητες που έδωσαν συνέντευξη ανέφεραν περαιτέρω λεπτομέρειες σε τομείς όπως η επενδυτική στρατηγική, η διαχείριση κινδύνων, τα μέτρα διακυβέρνησης (ήτοι η ειδική επιτροπή ΠΚΔ, το μέλος του διοικητικού συμβουλίου για ΠΚΔ, οι διαδικασίες εσωτερικού ελέγχου ΠΚΔ), η ενεργός συμμετοχή στις εταιρείες όπου γίνονται επενδύσεις και η πολιτική ψηφοφορίας. Ορισμένες οντότητες ανέφεραν επίσης ότι έχουν καθιερώσει χωριστές πολιτικές ΠΚΔ, υποχρεωτική υποβολή εκθέσεων σε επιτροπή ΠΚΔ και στο διοικητικό συμβούλιό τους και ότι οι πολιτικές αποδοχών τους είναι ευθυγραμμισμένες με κριτήρια ΠΚΔ. Οι διαχειριστές περιουσιακών στοιχείων ανέφεραν, ως οφέλη της ενσωμάτωσης των ΠΚΔ, τον θετικό αντίκτυπο στις οικονομικές επιδόσεις (ιδίως μακροπρόθεσμα), τα βελτιωμένα χαρακτηριστικά κινδύνου/απόδοσης του χαρτοφυλακίου που διαχειρίζονται, τα οφέλη της ενσωμάτωσης των ΠΚΔ για τη φήμη,  και την ικανότητα προσέλκυσης νέων πελατών. Οι ασφαλιστές και οι πάροχοι συνταξιοδοτικών προϊόντων ανέφεραν αυξημένη επενδυτική ζήτηση από επενδυτές. Οι περισσότερες από τις οντότητες που έδωσαν συνέντευξη προβαίνουν στη γνωστοποίηση που αφορά τους παράγοντες ΠΚΔ σε επίπεδο οντότητας και σε ετήσιες/περιοδικές εκθέσεις, ενώ άλλες διαθέτουν ειδική για τον πελάτη γνωστοποίηση, η οποία δεν είναι δημόσια. Μερικές οντότητες έχουν ξεκινήσει να κάνουν δημόσιες γνωστοποιήσεις ΠΚΔ σε επίπεδο προϊόντος.
               
            
            
               Επιπλέον, στις 18 Ιουλίου 2017, η Επιτροπή διοργάνωσε το συνέδριο «Βιώσιμα Χρηματοοικονομικά: Ενδιάμεση Έκθεση». Περίπου 450 εκπρόσωποι είχαν την ευκαιρία να συζητήσουν την ενδιάμεση έκθεση της HLEG και να διατυπώσουν παρατηρήσεις. Η Επιτροπή διοργάνωσε επίσης συνέδριο υψηλού επιπέδου σχετικά με τη «Χρηματοδότηση της βιώσιμης ανάπτυξης», στις 22 Μαρτίου 2018, για να διατηρήσει τη δυναμική με τη Σύνοδο Κορυφής «Οne Planet» και να συνεχίσει να παγιώνει την υποστήριξη και τη δέσμευση από τους ηγέτες της ΕΕ και τους κύριους ιδιωτικούς παράγοντες για τις αλλαγές που χρειάζονται στο χρηματοπιστωτικό σύστημα, προκειμένου να χρηματοδοτηθεί η μετάβαση προς μια οικονομία με χαμηλές εκπομπές άνθρακα.
            
            
               •Συλλογή και χρήση εμπειρογνωσίας
            
            
               
                  Η Επιτροπή βασίστηκε σε διάφορες μελέτες, πληροφορίες και πηγές δεδομένων από το περιβαλλοντικό πρόγραμμα των Ηνωμένων Εθνών, τον ΟΟΣΑ, την HLEG, το Eurosif, τους πανεπιστημιακούς κύκλους, τις δεξαμενές σκέψης, τη European Fund and Asset Management Association, τις εκθέσεις της αγοράς και τις μελέτες από ιδιωτικές εταιρείες. Η διαδικασία τροφοδοτήθηκε επίσης από μελέτη της Επιτροπής σχετικά με την επάρκεια των πόρων και τα καταπιστευματικά καθήκοντα των επενδυτών (Resource Efficiency and Fiduciary Duties of Investors), η οποία δημοσιεύθηκε το 2015. Η Επιτροπή βασίστηκε επίσης στην εμπειρία από δύο έργα Horizon 2020 σχετικά με τα βιώσιμα χρηματοοικονομικά, δηλαδή ένα έργο για την ανάπτυξη των μετρήσεων αειφόρου ενεργειακής επένδυσης (SEI), τους δείκτες αναφοράς και τα εργαλεία αξιολόγησης για τον χρηματοπιστωτικό τομέα, και ένα έργο για τους κινδύνους και τις ευκαιρίες ενεργειακής μετάβασης.
               
            
            
               •Εκτίμηση επιπτώσεων
            
            
               
                  Για την προετοιμασία της παρούσας πρωτοβουλίας πραγματοποιήθηκε εκτίμηση επιπτώσεων. 
               
               
                  Στην πρόταση λαμβάνονται υπόψη οι γνώμες (η θετική γνώμη με επιφυλάξεις, που εκδόθηκε στις 14 Μαΐου 2018, και οι προηγούμενες δύο αρνητικές γνώμες) που εκδόθηκαν από την επιτροπή ρυθμιστικού ελέγχου (RSB). Η πρόταση και η αναθεωρημένη εκτίμηση επιπτώσεων ανταποκρίνονται στα σχόλια της RSB, η οποία κατέληξε στο συμπέρασμα, στις γνώμες της, ότι ήταν αναγκαίο να γίνουν προσαρμογές, προτού προχωρήσει περαιτέρω η παρούσα πρωτοβουλία. Οι κύριες ανησυχίες της Επιτροπής αφορούσαν τις δαπάνες που αφορούν τις απαιτήσεις γνωστοποίησης, τόσο για τους μικρότερους εκδότες όσο και για τις σχετικές χρηματοπιστωτικές οντότητες. Συνεπώς, οι επιλογές πολιτικής στην έκθεση εκτίμησης επιπτώσεων αντανακλούν τις ανησυχίες της επιτροπής, μέσω: 
               
            
            
               α)της αποσαφήνισης των γνωστοποιήσεων σχετικά με την ενσωμάτωση των κινδύνων αειφορίας και τις απαιτήσεις γνωστοποίησης των χρηματοπιστωτικών προϊόντων ή υπηρεσιών που αποσκοπούν σε αειφόρες επενδύσεις·
            
         
         
            
               β)της αναγνώρισης κινήτρων για τους συμμετέχοντες στις χρηματοπιστωτικές αγορές και τους χρηματοοικονομικούς συμβούλους  προκειμένου να περικόψουν τις δαπάνες που μπορεί τελικά να βαρύνουν τις εταιρείες στις οποίες θα επενδύσουν, ήτοι να χρησιμοποιούν πληροφορίες από τις εκθέσεις διαχείρισης ή τις μη χρηματοοικονομικές καταστάσεις, σύμφωνα με την οδηγία 2013/34/ΕΕ·
            
            
               γ)της παροχής παραδειγμάτων καταστάσεων όπου οι πληροφορίες και τα δεδομένα είναι πιθανό να μην είναι άμεσα διαθέσιμα στην αγορά ή τα διαθέσιμα δεδομένα είναι πιθανό να είναι χαμηλής ποιότητας και/ή μη συγκρίσιμα·
            
            
               δ)της βελτίωσης της παρουσίασης της στάθμισης κόστους-οφέλους. 
            
            
               
                  Σε γενικές γραμμές, οι επιλογές πολιτικής που αξιολογήθηκαν στην εκτίμηση επιπτώσεων έχουν ως ακολούθως:
               
            
            
               α)ρητή απαίτηση της ενσωμάτωσης των κινδύνων ΠΚΔ στις διαδικασίες επενδυτικών αποφάσεων ή παροχής συμβουλών ως μέρος των καθηκόντων προς τους επενδυτές και/ή δικαιούχους·
            
            
               β)καθιέρωση υποχρεωτικών γνωστοποιήσεων στο επίπεδο των συμμετεχόντων στις χρηματοπιστωτικές αγορές και των χρηματοοικονομικών συμβούλων για το πώς ενσωματώνονται οι κίνδυνοι ΠΚΔ στη διαδικασία επενδυτικών αποφάσεων και τη συμβουλευτική διαδικασία·
            
            
               γ)καθιέρωση υποχρεωτικών γνωστοποιήσεων για το δεδομένο χρηματοπιστωτικό προϊόν ή υπηρεσία, ως προς την ενσωμάτωση των κινδύνων ΠΚΔ κινδύνους στη διαδικασία επενδυτικών αποφάσεων ή τη συμβουλευτική διαδικασία·
            
            
               δ)επιπλέον, όταν οι συμμετέχοντες στις χρηματοπιστωτικές αγορές και οι χρηματοοικονομικοί σύμβουλοι, που προωθούν χρηματοπιστωτικά προϊόντα ή υπηρεσίες στην αγορά, ισχυρίζονται ότι τα εν λόγω προϊόντα ή υπηρεσίες επιδιώκουν στόχους αειφόρων επενδύσεων, που τους υποχρεώνουν να γνωστοποιούν πληροφορίες για τη συνεισφορά των επενδυτικών αποφάσεων στους στόχους αειφόρων επενδύσεων (εκ των υστέρων γνωστοποίηση σε τακτική υποβολή αναφορών) και για το πώς ευθυγραμμίζεται η επενδυτική στρατηγική με τους στόχους αειφόρων επενδύσεων (εκ των προτέρων γνωστοποίηση σε προσυμβατικά και συμβατικά έγγραφα). 
            
            
               
                  Ο παρών κανονισμός καλύπτει τις επιλογές πολιτικής α), β), γ) και δ).  Η πολιτική α) καλύπτεται από την τροποποίηση της οδηγίας (ΕΕ) 2016/2341, με την προσθήκη εξουσιοδοτήσεων για την Επιτροπή προκειμένου να εκδίδει τις αντίστοιχες κατ’ εξουσιοδότηση πράξεις.
               
               
                  Οι παρατηρήσεις που λήφθηκαν από τα ενδιαφερόμενα μέρη κατέδειξαν ότι μια σαφής και συνεκτική προσέγγιση για τη ενσωμάτωση των κινδύνων ΠΚΔ θα είχε τις ακόλουθες οικονομικές επιπτώσεις. Πρωτίστως, οι τελικοί επενδυτές θα έχουν περισσότερες πληροφορίες για το πώς οι συμμετέχοντες στις χρηματοπιστωτικές αγορές και οι χρηματοοικονομικοί σύμβουλοι ενσωματώνουν τους κινδύνους ΠΚΔ στις διαδικασίες λήψης επενδυτικών αποφάσεων ή στις συμβουλευτικές διαδικασίες. Οι κίνδυνοι ΠΚΔ θα λαμβάνονται πιο συστηματικά υπόψη στην οικονομική μοντελοποίηση, το οποίο θα οδηγήσει σε βέλτιστη στάθμιση κινδύνου/απόδοσης τουλάχιστον μακροπρόθεσμα, και θα προωθήσει συνεπώς την αποτελεσματικότητα της αγοράς. Αυτό θα ενθαρρύνει τους συμμετέχοντες στις χρηματοπιστωτικές αγορές και τους χρηματοοικονομικούς συμβούλους να είναι καινοτόμοι στις επενδυτικές τους στρατηγικές ή στις συστάσεις τους, λόγω του συνυπολογισμού ευρέος φάσματος παραγόντων, τόσο οικονομικών όσο και μη οικονομικών, και θα δημιουργήσει τις συνθήκες για προσέλκυση νέων επενδυτών. Και τελικά, θα αυξήσει τον ανταγωνισμό και θα δώσει κίνητρα στις οντότητες να υιοθετήσουν υψηλά πρότυπα ΠΚΔ.
               
               
                  Οι παρατηρήσεις από τα ενδιαφερόμενα μέρη έδειξαν επίσης ότι οι σχετικές με ΠΚΔ δαπάνες είναι μέρος των συνολικών εσωτερικών και οργανωτικών δαπανών που αφορούν τη διαχείριση των κινδύνων και την παρακολούθηση ορισμένων ανοιγμάτων. Στην πράξη, τα πρόσθετα καθήκοντα που επιβάλλονται στους συμμετέχοντες στις χρηματοπιστωτικές αγορές και τους χρηματοοικονομικούς συμβούλους, που καλύπτονται από την παρούσα πρωτοβουλία, θα ενσωματωθούν στις υφιστάμενες οργανωτικές και λειτουργικές διαδικασίες.
               
               
                  Οι υποχρεωτικές γνωστοποιήσεις θα αυξήσουν τη συνολική διαφάνεια, μέσω της μείωσης της ασυμμετρίας της ενημέρωσης μεταξύ των τελικών επενδυτών και των χρηματοπιστωτικών οντοτήτων. Θα αυξηθεί ο βαθμός λεπτομέρειας της διαθέσιμης ενημέρωσης προς τους τελικούς επενδυτές. Η ενημέρωση θα φθάνει αποτελεσματικά στην αγορά, και θα εξυπηρετεί καλύτερα τον γενικό στόχο για μείωση των δαπανών αναζήτησης από τους τελικούς επενδυτές. 
               
               
                  Ορισμένα ενδιαφερόμενα μέρη υπέδειξαν ότι οι σημαντικότερες δαπάνες θα προέρχονται από την επανεξέταση των προσυμβατικών και συμβατικών εγγράφων (π.χ. περίπου 40 000 EUR ανά ενημερωτικό δελτίο, που θα είναι εφάπαξ δαπάνη). Ωστόσο, αυτές οι δαπάνες αναμένεται να είναι περιορισμένες, αν προβλεφθεί μεταβατική περίοδος, όπως προτείνεται στο πλαίσιο της προτιμώμενης επιλογής. Επιπλέον, υπέδειξαν ότι το ενημερωτικό δελτίο πρέπει να αναθεωρείται τακτικά, σε κάθε περίπτωση∙ επομένως, η δαπάνη για την προσθήκη πληροφοριών ΠΚΔ θα είναι τμήμα αυτής. Συν τοις άλλοις, υπάρχουν οφέλη για τη φήμη των χρηματοπιστωτικών οντοτήτων από τη γνωστοποίηση, καθώς και μειωμένες δαπάνες για τους τελικούς επενδυτές προκειμένου να βρίσκουν χρηματοπιστωτικά προϊόντα και/ή υπηρεσίες και να λαμβάνουν επενδυτικές αποφάσεις οι οποίες ανταποκρίνονται στις προτιμήσεις τους ως προς την αειφορία.
               
               
                  Ο συνδυασμός μιας πιο ανταγωνιστικής και αποτελεσματικής αγοράς προϊόντων και υπηρεσιών ΠΚΔ και η αυξανόμενη ζήτησή τους από τους τελικούς επενδυτές, που βοηθείται από τη μείωση στις δαπάνες αναζήτησης, αναμένεται τελικώς να έχει ως αποτέλεσμα την ανάπτυξη της συγκεκριμένης αγοράς.
               
            
            
               •Θεμελιώδη δικαιώματα
            
            
               
                  Η παρούσα πρόταση προάγει τα δικαιώματα που κατοχυρώνονται στον Χάρτη των Θεμελιωδών Δικαιωμάτων («ο Χάρτης»). Έχει αντίκτυπο στην ενσωμάτωση περιβαλλοντικής προστασίας υψηλού επιπέδου (άρθρο 37 του Χάρτη) και σε διάφορα κοινωνικά δικαιώματα (όπως τα άρθρα 25 και 26 του Χάρτη), καθώς και στην κοινωνική συνοχή (άρθρο 36 του Χάρτη), δεδομένου ότι ο κύριος στόχος της παρούσας πρότασης είναι να προωθήσει την ενσωμάτωση των παραγόντων αειφορίας από θεσμικούς επενδυτές και διαχειριστές περιουσιακών στοιχείων και να προβλέψει ένα πλαίσιο γνωστοποίησης όσον αφορά την ενσωμάτωση, καθώς και τις επιπτώσεις των επενδύσεων στην πραγματική οικονομία και την ικανότητά τους να ενεργοποιούν και να παρέχουν τα σωστά κίνητρα για μετάβαση σε μια οικολογική οικονομία, με χαμηλά επίπεδα εκπομπών άνθρακα και πιο αποδοτική ως προς τη χρήση των πόρων.
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η πρόταση δεν έχει δημοσιονομικές επιπτώσεις για την Επιτροπή.
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
         
         
            
               Θα διενεργηθεί αξιολόγηση του παρόντος κανονισμού το αργότερο 60 μήνες μετά την έναρξη ισχύος του. 
            
            
               •Αναλυτική επεξήγηση των επιμέρους διατάξεων της πρότασης
            
            
               Το άρθρο 1 καθορίζει το αντικείμενο του κανονισμού, ήτοι τις απαιτήσεις διαφάνειας για τους συμμετέχοντες στις χρηματοπιστωτικές αγορές, τους ασφαλιστικούς διαμεσολαβητές που παρέχουν ασφαλιστικές συμβουλές όσον αφορά τα επενδυτικά προϊόντα βασιζόμενα σε ασφάλιση («IBIP») και τις επιχειρήσεις επενδύσεων που παρέχουν επενδυτικές συμβουλές (χρηματοοικονομικοί σύμβουλοι), όσον αφορά την ενσωμάτωση των κινδύνων βιωσιμότητας στη διαδικασία λήψης επενδυτικών αποφάσεων ή, κατά περίπτωση, τη συμβουλευτική διαδικασία, και τη διαφάνεια όσον αφορά τα χρηματοπιστωτικά προϊόντα που στοχεύουν σε αειφόρες επενδύσεις, συμπεριλαμβανομένης της μείωσης των εκπομπών άνθρακα.
            
            
               Το άρθρο 2 καθορίζει τους όρους και τους ορισμούς που χρησιμοποιούνται για τους σκοπούς του παρόντος κανονισμού, ιδίως τον «συμμετέχοντα στις χρηματοπιστωτικές αγορές», το «χρηματοπιστωτικό προϊόν», τις «αειφόρες επενδύσεις» και άλλους. Ιδίως, ο «συμμετέχων στις χρηματοπιστωτικές αγορές» ορίζεται ως μια ασφαλιστική επιχείρηση που διαθέτει IBIP, ένας διαχειριστής οργανισμού εναλλακτικών επενδύσεων («ΔΟΕΕ»), μια επιχείρηση επενδύσεων που παρέχει διαχείριση χαρτοφυλακίου, ένα ίδρυμα επαγγελματικών συνταξιοδοτικών παροχών («ΙΕΣΠ»), ή μία εταιρεία διαχείρισης ΟΣΕΚΑ, ένας διαχειριστής εταιρείας επιχειρηματικού κεφαλαίου που πληροί  τις προϋποθέσεις ή ένας διαχειριστής ταμείου κοινωνικής επιχειρηματικότητας που πληροί  τις προϋποθέσεις. Δεδομένου ότι τα ευρωπαϊκά μακροπρόθεσμα επενδυτικά κεφάλαια («ΕΜΕΚ»), βάσει του κανονισμού (ΕΕ) 2015/760
                  27
               , μπορούν να τα διαχειρίζονται μόνον οι ΔΟΕΕ, οι ΔΟΕΕ που διαχειρίζονται ΕΜΕΚ εμπίπτουν στον ορισμό του συμμετέχοντος στις χρηματοπιστωτικές αγορές και, ως εκ τούτου, υποχρεούνται να ανταποκρίνονται στη απαιτήσεις διαφάνειας βάσει του παρόντος κανονισμού όσον αφορά τα ΕΜΕΚ. Για να συμπεριληφθούν τα ομαδικά ασφαλιστήρια συμβόλαια ζωής με επενδυτικές συνιστώσες στο πεδίο εφαρμογής του παρόντος κανονισμού, για τους σκοπούς του παρόντος κανονισμού τα επενδυτικά προϊόντα βασιζόμενα σε ασφάλιση (IBIP) περιλαμβάνουν τα IBIP όπως ορίζονται στο άρθρο 4 σημείο 2) του κανονισμού (ΕΕ) αριθ. 1286/2014
                  28
               , και επίσης ασφαλιστικά επενδυτικά προϊόντα που διατίθενται σε επαγγελματίες επενδυτές. 
            
            
               Βάσει του άρθρου 3, οι συμμετέχοντες στις χρηματοπιστωτικές αγορές απαιτείται να δημοσιεύουν γραπτές πολιτικές για την ενσωμάτωση των κινδύνων βιωσιμότητας στην διαδικασία λήψης επενδυτικών αποφάσεων. Οι συμμετέχοντες στις χρηματοπιστωτικές αγορές οφείλουν να δημοσιεύουν τις πολιτικές στους δικτυακούς τόπους τους και να της τηρούν ενήμερες. Η υποχρέωση αυτή επεκτείνεται επίσης στους χρηματοοικονομικούς συμβούλους.
            
            
               Το άρθρο 4 ορίζει ότι οι συμμετέχοντες στις χρηματοπιστωτικές αγορές πρέπει να περιλαμβάνουν, στις προσυμβατικές γνωστοποιήσεις, πληροφορίες για το πώς ενσωματώνουν οι συμμετέχοντες στις χρηματοπιστωτικές αγορές και οι χρηματοοικονομικοί σύμβουλοι τους κινδύνους βιωσιμότητας. Αυτό αποτελεί προσθήκη σε ό,τι ήδη απαιτείται βάσει των εφαρμοστέων τομεακών κανόνων (οδηγία 2009/65/ΕΚ, οδηγία 2009/138/ΕΚ, οδηγία 2011/61/ΕΕ, οδηγία 2014/65/ΕΕ, οδηγία (ΕΕ) 2016/97, οδηγία (ΕΕ) 2016/2341, κανονισμός (ΕΕ) αριθ. 345/2013 και κανονισμός (ΕΕ) αριθ. 346/2013). Απαιτείται από τους συμμετέχοντες στις χρηματοπιστωτικές αγορές να παρέχουν περιγραφές των διαδικασιών και των προϋποθέσεων που εφαρμόζονται για την ενσωμάτωση των κινδύνων βιωσιμότητας στις επενδυτικές αποφάσεις, τον βαθμό στον οποίο αναμένεται να έχουν αντίκτυπο οι κίνδυνοι βιωσιμότητας στις αποδόσεις των χρηματοπιστωτικών προϊόντων που προσφέρονται και το πώς οι πολιτικές αποδοχών των συμμετεχόντων στις χρηματοπιστωτικές αγορές λαμβάνουν υπόψη την ενσωμάτωση των κινδύνων βιωσιμότητας και τις αειφόρες επενδύσεις. Οι ίδιες υποχρεώσεις, με τις απαραίτητες προσαρμογές για να είναι συμβατές με τη συμβουλευτική διαδικασία, επιβάλλονται στους χρηματοοικονομικούς συμβούλους.
            
            
               Το άρθρο 5 καθορίζει τους κανόνες προσυμβατικής διαφάνειας για τις αειφόρες επενδύσεις. Απαιτείται από τους συμμετέχοντες στις χρηματοπιστωτικές αγορές να περιλαμβάνουν πληροφορίες σχετικά με το πώς εξασφαλίζεται ο στόχος των αειφόρων επενδύσεων, δηλ. κατά πόσον έχει καθοριστεί ένας δείκτης ως δείκτης αναφοράς, και επεξήγηση του γιατί η στάθμιση και οι συνιστώσες του δείκτη διαφοροποιούνται από έναν ευρύ δείκτη της αγοράς. Οι διαχειριστές των ταμείων κοινωνικής επιχειρηματικότητας που πληρούν τις προϋποθέσεις οι οποίοι καθιστούν διαθέσιμες πληροφορίες για τον θετικό κοινωνικό αντίκτυπο στον οποίο αποσκοπεί δεδομένο ταμείο, σύμφωνα με τις μεθοδολογίες του κανονισμού (ΕΕ) αριθ. 346/2013, μπορούν να χρησιμοποιούν αυτές τις πληροφορίες για τους σκοπούς του άρθρου 5. Το άρθρο 5 προβλέπει ορισμένους κανόνες γνωστοποίησης για τα χρηματοπιστωτικά προϊόντα που αποσκοπούν στη μείωση των εκπομπών άνθρακα. Προκειμένου να τυποποιηθούν και να απλουστευθούν οι προσυμβατικές γνωστοποιήσεις, με το εν λόγω άρθρο εξουσιοδοτείται η Επιτροπή να εγκρίνει ρυθμιστικά τεχνικά πρότυπα. Τα σχέδια ρυθμιστικών τεχνικών προτύπων θα πρέπει να καταρτίζονται από κοινού, μέσω της Μικτής Επιτροπής των Ευρωπαϊκών Εποπτικών Αρχών («Μικτή Επιτροπή»), από την Ευρωπαϊκή Αρχή Τραπεζών («ΕΒΑ»), την Ευρωπαϊκή Αρχή Ασφαλίσεων και Επαγγελματικών Συντάξεων («ΕΙΟPA») και την Ευρωπαϊκή Αρχή Κινητών Αξιών και Αγορών («ΕSMA»).
            
            
               Το άρθρο 6 προβλέπει την απαίτηση να δημοσιεύουν οι συμμετέχοντες στις χρηματοπιστωτικές αγορές στους δικτυακούς τόπους τους, μαζί με τις πληροφορίες που πρέπει να παρέχονται σύμφωνα με το άρθρο 5 και το άρθρο 7, περιγραφή του στόχου αειφόρων επενδύσεων, πληροφορίες για τις μεθοδολογίες που χρησιμοποιούνται για να εκτιμηθεί, να αξιολογηθεί και να παρακολουθηθεί η αποτελεσματικότητα των επενδύσεων. Για να τυποποιηθούν και να εξορθολογιστούν οι προσυμβατικές γνωστοποιήσεις, στο άρθρο αυτό επίσης προβλέπεται εξουσιοδότηση για ρυθμιστικά τεχνικά πρότυπα. Τα σχέδια ρυθμιστικών τεχνικών προτύπων θα πρέπει να καταρτίζονται από κοινού, μέσω της Μικτής Επιτροπής, από την ΕBA, την EIOPA και την ESMA.
            
            
               Δεδομένου ότι οι ισχύουσες απαιτήσεις γνωστοποίησης που καθορίζονται στη νομοθεσία της ΕΕ δεν παρέχουν όλες τις πληροφορίες που είναι απαραίτητες για τη δέουσα ενημέρωση των τελικών επενδυτών όσον αφορά τον αντίκτυπο των επενδύσεών τους στην αειφορία, απαιτείται συνεπώς από τους συμμετέχοντες στις χρηματοπιστωτικές αγορές, βάσει του άρθρου 7, να περιγράφουν σε τακτικές εκθέσεις τον προσδιορισμό του αντικτύπου των αειφόρων επενδύσεων, μέσω σχετικών δεικτών αειφορίας. Οι διαχειριστές ταμείων κοινωνικής επιχειρηματικότητας που πληρούν τις προϋποθέσεις οι οποίοι καθιστούν διαθέσιμες πληροφορίες για το συνολικό κοινωνικό αποτέλεσμα που έχει επιτευχθεί και τις συναφείς μεθόδους που χρησιμοποιούνται, σύμφωνα με τον κανονισμό (ΕΕ) αριθ. 346/2013, δύνανται να χρησιμοποιούν αυτές τις πληροφορίες για τους σκοπούς του άρθρου 7. Όταν ένας δείκτης έχει καθοριστεί ως δείκτης αναφοράς, απαιτείται επίσης από τους συμμετέχοντες στις χρηματοπιστωτικές αγορές να περιλαμβάνουν μια σύγκριση, όταν ένας δείκτης έχει καθοριστεί ως δείκτης αναφοράς, μεταξύ του αντικτύπου του χαρτοφυλακίου με τον δείκτη αναφοράς και με έναν ευρύ δείκτη της αγοράς, από την άποψη της στάθμισης, των συνιστωσών και των δεικτών αειφορίας. Οι περιγραφές θα πρέπει να προτίθενται στις υποχρεώσεις υποβολής εκθέσεων από τους συμμετέχοντες στις χρηματοπιστωτικές αγορές, που προβλέπονται στην οδηγία 2009/65/ΕΚ, την οδηγία 2011/61/ΕΕ, την οδηγία (ΕΕ) 2016/2341, τον κανονισμό (ΕΕ) αριθ 345/2013 και τον κανονισμό (ΕΕ) αριθ. 346/2013. Όσον αφορά τα επενδυτικά προϊόντα βασιζόμενα σε ασφάλιση, η οδηγία 2009/138/ΕΚ δεν καθορίζει ετήσιες υποχρεώσεις υποβολής εκθέσεων από τις ασφαλιστικές επιχειρήσεις. Ως εκ τούτου, το άρθρο 7 εξασφαλίζει ότι οι αντίστοιχες γνωστοποιήσεις καθίστανται διαθέσιμες ετησίως και σύμφωνα με το άρθρο 185 παράγραφος 6 της οδηγίας 2009/138/ΕΚ, δηλ. γραπτώς και σε μια επίσημη γλώσσα, όπως προσδιορίζεται σύμφωνα με την εν λόγω οδηγία. Το άρθρο 7 επίσης εξασφαλίζει ότι οι επιχειρήσεις επενδύσεων οι οποίες παρέχουν διαχείριση χαρτοφυλακίου γνωστοποιούν τις πληροφορίες στις περιοδικές εκθέσεις που αναφέρονται στο άρθρο 25 παράγραφος 6 της οδηγίας 2014/65/ΕΕ. Για την εκπλήρωση των απαιτήσεων γνωστοποίησης, οι συμμετέχοντες στις χρηματοπιστωτικές αγορές δύνανται να χρησιμοποιούν πληροφορίες από τις εκθέσεις διαχείρισης, σύμφωνα με το άρθρο 19, ή τις μη χρηματοοικονομικές καταστάσεις, σύμφωνα με το άρθρο 19α της οδηγίας 2013/24/ΕΕ. Για να τυποποιηθούν και να εξορθολογιστούν οι γνωστοποιήσεις, στο παρόν άρθρο προβλέπεται επίσης εξουσιοδότηση για ρυθμιστικά τεχνικά πρότυπα. Τα σχέδια ρυθμιστικών τεχνικών προτύπων θα πρέπει να καταρτίζονται από κοινού, μέσω της Μικτής Επιτροπής, από την ΕBA, την EIOPA και την ESMA.
            
            
               Βάσει του άρθρου 8, οι συμμετέχοντες στις χρηματοπιστωτικές αγορές και οι χρηματοοικονομικοί σύμβουλοι πρέπει να εξασφαλίζουν ότι όλες οι πληροφορίες που δημοσιεύονται στους δικτυακούς τόπους τους τηρούνται ενήμερες, συμπεριλαμβανομένης σαφούς επεξήγησης οποιωνδήποτε τροποποιήσεων στις δημοσιευμένες πληροφορίες.
            
            
               Βάσει του άρθρου 9, οι συμμετέχοντες στις χρηματοπιστωτικές αγορές και οι χρηματοοικονομικοί σύμβουλοι πρέπει να εξασφαλίζουν ότι οι διαφημιστικές ανακοινώσεις δεν αντικρούουν τις πληροφορίες που γνωστοποιούνται δυνάμει του παρόντος κανονισμού, εκτός εάν η τομεακή νομοθεσία, και ιδίως η οδηγία 2009/65/ΕΕ, η οδηγία 2014/65/ΕΕ και η οδηγία (ΕΕ) 2016/97 και ο κανονισμός (ΕΕ) αριθ. 1286/2014, προβλέπουν αυστηρότερους κανόνες. Με το άρθρο 9 εξουσιοδοτείται επίσης η Επιτροπή να εφαρμόζει τεχνικά πρότυπα. Τα σχέδια ρυθμιστικών τεχνικών προτύπων θα πρέπει να καταρτίζονται από κοινού, μέσω της Μικτής Επιτροπής, από την ΕBA, την EIOPA και την ESMA.
            
            
               Το άρθρο 10 τροποποιεί την οδηγία (ΕΕ) 2016/2341. Με την τροποποίηση εξουσιοδοτείται η Επιτροπή να προσδιορίζει σε κατ’ εξουσιοδότηση πράξεις, σύμφωνα με το άρθρο 290 της ΣΛΕΕ, τον κανόνα της «συνετής διαχείρισης» όσον αφορά τη συνεκτίμηση των περιβαλλοντικών, κοινωνικών και σχετικών με τη διακυβέρνηση κινδύνων και τη συμπερίληψη των περιβαλλοντικών, κοινωνικών και σχετικών με τη διακυβέρνηση παραγόντων στις εσωτερικές διαδικασίες επενδυτικών αποφάσεων και διαχείρισης κινδύνων. Δεδομένου ότι οι κανόνες διακυβέρνησης και διαχείρισης κινδύνων, βάσει της οδηγίας (ΕΕ) 2016/2341, ήδη εφαρμόζονται στις επενδυτικές αποφάσεις και τις αξιολογήσεις κινδύνων, συμπεριλαμβανομένων των περιβαλλοντικών, κοινωνικών και σχετικών με τη διακυβέρνηση εκτιμήσεων, οι δραστηριότητες και οι υποκείμενες διαδικασίες των ΙΕΣΠ θα πρέπει να ενημερωθούν, προκειμένου να είναι σύμφωνες με τις κατ’ εξουσιοδότηση πράξεις. Οι κατ’ εξουσιοδότηση πράξεις θα πρέπει να εξασφαλίζουν συνέπεια, κατά περίπτωση, με τις κατ’ εξουσιοδότηση πράξεις που εκδίδονται δυνάμει της οδηγίας 2009/65/ΕΚ, της οδηγίας 2009/138/ΕΚ και της οδηγίας 2011/61/ΕΕ.
            
            
               Το άρθρο 11 ορίζει ότι διενεργείται αξιολόγηση της εφαρμογής του παρόντος κανονισμού το αργότερο 60 μήνες μετά την έναρξη ισχύος του.
            
            
               Σύμφωνα με το άρθρο 12, ο παρών κανονισμός θα πρέπει να εφαρμοστεί 12 μήνες μετά τη δημοσίευσή του στην Επίσημη Εφημερίδα της Ευρωπαϊκής Ένωσης. Ωστόσο, οι εξουσιοδοτήσεις που προβλέπονται στο άρθρο 5 παράγραφος 5, στο άρθρο 6 παράγραφος 2, στο άρθρο 7 παράγραφος 4, στο άρθρο 9 παράγραφος 2 και στο άρθρο 10 εφαρμόζονται από την ημερομηνία έναρξης ισχύος του παρόντος κανονισμού. Επίσης, για να εξασφαλιστεί ότι οι πρώτες ετήσιες εκθέσεις που περιέχουν πληροφορίες σύμφωνα με το άρθρο 7 παράγραφοι 1 έως 3 αφορούν το πλήρες ημερολογιακό έτος, η εφαρμογή του άρθρου 7 παράγραφοι 1 έως 3 αναβάλλεται για την 1η Ιανουαρίου του επόμενου έτους από την ημερομηνία που αναφέρεται στο δεύτερο εδάφιο του εν λόγω άρθρου.
            
            
               2018/0179 (COD)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για τις γνωστοποιήσεις σχετικά με τις αειφόρες επενδύσεις και τους κινδύνους βιωσιμότητας και για την τροποποίηση της οδηγίας (ΕΕ) 2016/2341
            
            
               (Κείμενο που παρουσιάζει ενδιαφέρον για τον ΕΟΧ)
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
         
         
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Κεντρικής Τράπεζας
                  29
               ,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  30
               ,
            
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα:
            
            
               (1)Η μετάβαση σε μια κυκλική οικονομία με χαμηλά επίπεδα εκπομπών άνθρακα, πιο αειφόρο και πιο αποδοτική ως προς τη χρήση των πόρων είναι ζωτικής σημασίας για τη διασφάλιση της μακροπρόθεσμης ανταγωνιστικότητας της οικονομίας της Ένωσης. Η συμφωνία των Παρισίων για το κλίμα (COP21), όπως επικυρώθηκε από την Ένωση στις 5 Οκτωβρίου 2016
                  31
                και τέθηκε σε ισχύ στις 4 Νοεμβρίου 2016, επιδιώκει την ενδυνάμωση της αντιμετώπισης της κλιματικής αλλαγής, μεταξύ άλλων μέσων, καθιστώντας τις χρηματοδοτικές ροές συμβατές με την κατεύθυνση προς την ανάπτυξη με χαμηλές εκπομπές αερίων του θερμοκηπίου και την ανθεκτικότητα στις κλιματικές μεταβολές.
            
            
               (2)Κοινός στόχος της οδηγίας 2009/65/ΕΚ του Ευρωπαϊκού Κοινοβουλίου και του Συμβουλίου
                  32
               , της οδηγίας 2009/138/ΕΚ του Ευρωπαϊκού Κοινοβουλίου και του Συμβουλίου
                  33
               , της οδηγίας 2011/61/ΕΕ του Ευρωπαϊκού Κοινοβουλίου και του Συμβουλίου
                  34
               , της οδηγίας 2014/65/ΕΕ του Ευρωπαϊκού Κοινοβουλίου και του Συμβουλίου
                  35
               , της οδηγίας (ΕΕ) 2016/97 του Ευρωπαϊκού Κοινοβουλίου και του Συμβουλίου
                  36
               , της οδηγίας (ΕΕ) 2016/2341 του Ευρωπαϊκού Κοινοβουλίου και του Συμβουλίου
                  37
               , του κανονισμού (ΕΕ) αριθ. 345/2013 του Ευρωπαϊκού Κοινοβουλίου και του Συμβουλίου
                  38
                και του κανονισμού (ΕΕ) αριθ. 346/2013 του Ευρωπαϊκού Κοινοβουλίου και του Συμβουλίου
                  39
                είναι να διευκολυνθεί η ανάληψη και η άσκηση των δραστηριοτήτων των οργανισμών συλλογικών επενδύσεων σε κινητές αξίες (ΟΣΕΚΑ), των διαχειριστών οργανισμών εναλλακτικών επενδύσεων (ΔΟΕΕ), των ασφαλιστικών επιχειρήσεων, των επιχειρήσεων επενδύσεων, των ασφαλιστικών διαμεσολαβητών, των ιδρυμάτων επαγγελματικών συνταξιοδοτικών παροχών (ΙΕΣΠ), των διαχειριστών εταιρειών επιχειρηματικού κεφαλαίου που πληρούν τις προϋποθέσεις (διαχειριστές EuVECA), και των διαχειριστών ταμείων κοινωνικής επιχειρηματικότητας που πληρούν τις προϋποθέσεις (διαχειριστές EuSEF). Οι εν λόγω οδηγίες και κανονισμοί εξασφαλίζουν πιο ομοιόμορφη προστασία των τελικών επενδυτών και καθιστούν ευκολότερη για αυτούς την άντληση οφελών από ένα ευρύ φάσμα χρηματοπιστωτικών προϊόντων και υπηρεσιών, και παράλληλα προβλέπουν κανόνες οι οποίοι επιτρέπουν στους επενδυτές να λαμβάνουν τεκμηριωμένες επενδυτικές αποφάσεις. Παρότι οι εν λόγω στόχοι έχουν σε μεγάλο βαθμό επιτευχθεί, οι γνωστοποιήσεις προς τους τελικούς επενδυτές σχετικά με την ενσωμάτωση των κινδύνων βιωσιμότητας και των στόχων αειφόρων επενδύσεων από τις εταιρείες διαχείρισης ΟΣΕΚΑ, τους ΔΟΕΕ, τις ασφαλιστικές επιχειρήσεις, τις επιχειρήσεις επενδύσεων που παρέχουν διαχείριση χαρτοφυλακίου, τα ΙΕΣΠ, τους παρόχους συνταξιοδοτικών προϊόντων, τους διαχειριστές EuVECA και τους διαχειριστές EuSEF (συμμετέχοντες στις χρηματοπιστωτικές αγορές) και οι γνωστοποιήσεις προς τους τελικούς επενδυτές σχετικά με την ενσωμάτωση των κινδύνων βιωσιμότητας στις συμβουλευτικές διαδικασίες από τους ασφαλιστικούς διαμεσολαβητές που παρέχουν ασφαλιστικές συμβουλές όσον αφορά τα επενδυτικά προϊόντα  βασιζόμενα σε ασφάλιση (IBIP) και τις επιχειρήσεις επενδύσεων που παρέχουν επενδυτικές συμβουλές (χρηματοοικονομικοί σύμβουλοι) είναι ανεπαρκώς ανεπτυγμένες, καθώς τέτοιες γνωστοποιήσεις δεν υπόκεινται ακόμη σε εναρμονισμένες απαιτήσεις.
            
            
               (3)Ελλείψει εναρμονισμένων ενωσιακών κανόνων για τις γνωστοποιήσεις σχετικά με την αειφορία στους τελικούς επενδυτές, είναι πιθανό να εξακολουθήσουν να θεσπίζονται αποκλίνοντα μέτρα σε εθνικό επίπεδο και ενδέχεται να διατηρηθούν οι διαφορετικές προσεγγίσεις σε διαφορετικούς τομείς χρηματοπιστωτικών υπηρεσιών. Τέτοια αποκλίνοντα μέτρα και προσεγγίσεις θα εξακολουθήσουν να προκαλούν σημαντικές στρεβλώσεις του ανταγωνισμού, που προκύπτουν από σημαντικές διαφορές στα πρότυπα γνωστοποίησης. Επιπλέον, η παράλληλη ανάπτυξη των βασιζόμενων στην αγορά πρακτικών, βάσει προτεραιοτήτων με εμπορικά κριτήρια που παράγουν αποκλίνοντα αποτελέσματα επί του παρόντος, προκαλεί περαιτέρω κατακερματισμό της αγοράς και ενδέχεται να επιτείνει ακόμη περαιτέρω στο μέλλον τη λειτουργία της εσωτερικής αγοράς. Τα αποκλίνοντα πρότυπα γνωστοποίησης και οι βασιζόμενες στην αγορά πρακτικές καθιστούν πολύ δύσκολη τη σύγκριση μεταξύ των διαφορετικών χρηματοπιστωτικών προϊόντων και υπηρεσιών, δημιουργούν άνισους όρους ανταγωνισμού μεταξύ των προϊόντων και των υπηρεσιών αυτών και μεταξύ των διαύλων διανομής, και εγείρουν πρόσθετους φραγμούς στην εσωτερική αγορά. Τέτοιες αποκλίσεις είναι επίσης πιθανό να προκαλούν σύγχυση στους τελικούς επενδυτές και να αλλοιώνουν τις επενδυτικές τους αποφάσεις. Για τη διασφάλιση της συμμόρφωσης με τη συμφωνία των Παρισίων για το κλίμα, τα κράτη μέλη ενδέχεται να θεσπίσουν αποκλίνοντα εθνικά μέτρα, τα οποία θα μπορούσαν να δημιουργήσουν εμπόδια στην εύρυθμη λειτουργία της εσωτερικής αγοράς και να είναι επιζήμια για τους συμμετέχοντες στις χρηματοπιστωτικές αγορές και τους χρηματοοικονομικούς συμβούλους. Επιπλέον, η έλλειψη εναρμονισμένων κανόνων σχετικά με τη διαφάνεια καθιστά δύσκολη για τους τελικούς επενδυτές την αποτελεσματική σύγκριση μεταξύ διαφορετικών χρηματοπιστωτικών προϊόντων και υπηρεσιών σε διαφορετικά κράτη μέλη ως προς τους περιβαλλοντικούς, κοινωνικούς και σχετικούς με τη διακυβέρνηση κινδύνους και τους στόχους των αειφόρων επενδύσεων. Είναι συνεπώς αναγκαία η αντιμετώπιση των υφιστάμενων εμποδίων στη λειτουργία της εσωτερικής αγοράς και η πρόληψη των ενδεχόμενων μελλοντικών εμποδίων.
            
            
               (4)Για να εξασφαλιστεί συνεπής εφαρμογή του παρόντος κανονισμού, και οι υποχρεώσεις γνωστοποίησης που προβλέπονται στον παρόντα κανονισμό να εφαρμόζονται με σαφήνεια και συνέπεια από τους συμμετέχοντες στις χρηματοπιστωτικές αγορές, είναι αναγκαίο να καθοριστεί ένας εναρμονισμένος ορισμός των «αειφόρων επενδύσεων».
            
            
               (5)Οι πολιτικές αποδοχών των συμμετεχόντων στις χρηματοπιστωτικές αγορές και των χρηματοοικονομικών συμβούλων θα πρέπει να είναι συνεπείς με την ενσωμάτωση των κινδύνων βιωσιμότητας  και, κατά περίπτωση, με τους στόχους αειφόρων επενδύσεων, και θα πρέπει να σχεδιάζονται ούτως ώστε να συνεισφέρουν στη μακροπρόθεσμη αειφόρο ανάπτυξη. Οι προσυμβατικές γνωστοποιήσεις θα πρέπει, συνεπώς, να περιέχουν πληροφορίες για το πώς οι πολιτικές αποδοχών των εν λόγω οντοτήτων είναι συνεπείς με την ενσωμάτωση των κινδύνων βιωσιμότητας και ευθυγραμμίζονται, κατά περίπτωση, με τους στόχους αειφόρων επενδύσεων των χρηματοπιστωτικών προϊόντων και υπηρεσιών τα οποία διαθέτουν οι συμμετέχοντες στις χρηματοπιστωτικές αγορές και για τα οποία παρέχουν συμβουλές οι χρηματοοικονομικοί σύμβουλοι.
            
            
               (6)Δεδομένου ότι οι δείκτες αξιολόγησης της αειφορίας χρησιμεύουν ως τυποποιημένα σημεία αναφοράς έναντι των οποίων μετρώνται οι αειφόρες επενδύσεις, οι τελικοί επενδυτές θα πρέπει να ενημερώνονται μέσω προσυμβατικών γνωστοποιήσεων όσον αφορά την καταλληλότητα του καθορισμένου δείκτη, ήτοι την ευθυγράμμιση του προκείμενου δείκτη με τον στόχο της αειφόρου επένδυσης. Οι συμμετέχοντες στις χρηματοπιστωτικές αγορές θα πρέπει επίσης να γνωστοποιούν τους λόγους για τη διαφορετική στάθμιση και συνιστώσες του καθορισμένου δείκτη σε σύγκριση με έναν ευρύ δείκτη της αγοράς. Για να προωθήσουν περαιτέρω τη διαφάνεια, οι συμμετέχοντες στις χρηματοπιστωτικές αγορές θα πρέπει επίσης να υποδεικνύουν πού μπορεί να βρεθεί η μεθοδολογία που χρησιμοποιείται για τον υπολογισμό του καθορισμένου δείκτη και του ευρέος δείκτη της αγοράς, ούτως ώστε οι τελικοί επενδυτές να έχουν όλες τις απαραίτητες πληροφορίες για το πώς επιλέχθηκαν και σταθμίστηκαν τα υποκείμενα περιουσιακά στοιχεία των δεικτών, ποια περιουσιακά στοιχεία αποκλείστηκαν και για ποιον λόγο, πώς μετρήθηκαν οι επιπτώσεις των υποκείμενων περιουσιακών στοιχείων στην αειφορία ή ποιες πηγές δεδομένων χρησιμοποιήθηκαν. Οι εν λόγω γνωστοποιήσεις αναμένεται να δίνουν τη δυνατότητα αποτελεσματικής σύγκρισης και να συνεισφέρουν στην ανάπτυξη σωστής αντίληψης για τις επενδύσεις που προάγουν την αειφορία. Όταν δεν έχει καθοριστεί δείκτης ως δείκτης αναφοράς, οι συμμετέχοντες στις χρηματοπιστωτικές αγορές θα πρέπει να εξηγούν πώς επιτυγχάνεται ο στόχος της αειφόρου επένδυσης.
            
            
               (7)Στην περίπτωση που ένα χρηματοπιστωτικό προϊόν ή υπηρεσία έχει ως στόχο τη μείωση των εκπομπών άνθρακα, οι προσυμβατικές γνωστοποιήσεις θα πρέπει να περιλαμβάνουν το στοχοθετημένο άνοιγμα σε χαμηλές εκπομπές άνθρακα. Σε περιπτώσεις που δεν είναι διαθέσιμος εναρμονισμένος ενωσιακός δείκτης αναφοράς εκπομπών άνθρακα, οι γνωστοποιήσεις θα πρέπει να περιλαμβάνουν λεπτομερή επεξήγηση του πώς εξασφαλίζεται η συνεχής τήρηση του εν λόγω στόχου.
            
            
               (8)Για την ενίσχυση της διαφάνειας και την ενημέρωση των τελικών επενδυτών, η πρόσβαση σε πληροφορίες σχετικά με τον τρόπο ενσωμάτωσης των κινδύνων βιωσιμότητας από τους συμμετέχοντες στις χρηματοπιστωτικές αγορές στις διαδικασίες λήψης επενδυτικών αποφάσεων, και από τους χρηματοοικονομικούς συμβούλους στις συμβουλευτικές διαδικασίες θα πρέπει να ρυθμίζεται μέσω της απαίτησης από τις εν λόγω οντότητες να διατηρούν τις πληροφορίες αυτές στους δικτυακούς τόπους τους.
            
            
               (9)Οι ισχύουσες απαιτήσεις γνωστοποίησης που καθορίζονται στην ενωσιακή νομοθεσία δεν προβλέπουν ότι πρέπει να γνωστοποιούνται όλες οι πληροφορίες που είναι απαραίτητες για την ορθή ενημέρωση των τελικών επενδυτών όσον αφορά τον αντίκτυπο των επενδύσεών τους στην αειφορία. Συνεπώς, είναι σκόπιμο να καθοριστούν περισσότερες συγκεκριμένες απαιτήσεις γνωστοποίησης όσον αφορά τις αειφόρες επενδύσεις. Για παράδειγμα, ο συνολικός αντίκτυπος των χρηματοπιστωτικών προϊόντων στην αειφορία θα πρέπει να αναφέρεται τακτικά μέσω δεικτών που είναι σχετικοί για τον επιλεγμένο στόχο αειφόρου επένδυσης. Όταν έχει καθοριστεί κατάλληλος δείκτης ως δείκτης αναφοράς, οι πληροφορίες αυτές θα πρέπει επίσης να παρέχονται για τον καθορισμένο δείκτη και για έναν ευρύ δείκτη της αγοράς, ώστε να μπορεί να γίνει σύγκριση. Θα πρέπει, επίσης, να γνωστοποιούνται πληροφορίες σχετικά με τις συνιστώσες του καθορισμένου δείκτη και του ευρέος δείκτη της αγοράς, καθώς και οι σταθμίσεις τους, προκειμένου να παρέχονται περαιτέρω πληροφορίες σχετικά με τον τρόπο επίτευξης των στόχων αειφόρων επενδύσεων. Όταν οι διαχειριστές των ευρωπαϊκών ταμείων κοινωνικής επιχειρηματικότητας διαθέτουν πληροφορίες σχετικά με τις θετικές κοινωνικές επιπτώσεις στις οποίες αποσκοπεί ένα δεδομένο ταμείο, το συνολικό κοινωνικό αποτέλεσμα που επιτεύχθηκε και τις συναφείς μεθόδους που χρησιμοποιούνται, σύμφωνα με τον κανονισμό (ΕΕ) αριθ 346/2013, δύνανται, κατά περίπτωση, να χρησιμοποιούν τις εν λόγω πληροφορίες για τους σκοπούς των γνωστοποιήσεων που προβλέπονται στο πλαίσιο του παρόντος κανονισμού.
            
            
               (10)Η οδηγία 2013/34/EE του Ευρωπαϊκού Κοινοβουλίου και του Συμβουλίου
                  40
                επιβάλλει υποχρεώσεις διαφάνειας όσον αφορά τις κοινωνικές, περιβαλλοντικές και σχετικές με την εταιρική διακυβέρνηση πτυχές στην υποβολή μη χρηματοοικονομικών αναφορών. Η απαιτούμενη μορφή και παρουσίαση που καθιερώνονται με τις εν λόγω οδηγίες δεν είναι, ωστόσο, κατάλληλες για άμεση χρήση από τους συμμετέχοντες στις χρηματοπιστωτικές αγορές και τους χρηματοοικονομικούς συμβούλους, όταν συναλλάσσονται με τους τελικούς επενδυτές. Οι συμμετέχοντες στις χρηματοπιστωτικές αγορές και οι χρηματοοικονομικοί σύμβουλοι θα πρέπει να έχουν την επιλογή να χρησιμοποιούν πληροφορίες από τις εκθέσεις διαχείρισης και τις μη χρηματοοικονομικές καταστάσεις, σύμφωνα με την οδηγία 2013/34/ΕΕ, για τους σκοπούς του παρόντος κανονισμού, κατά περίπτωση.
            
            
               (11)Για να εξασφαλιστεί η αξιοπιστία των πληροφοριών που δημοσιεύονται στους δικτυακούς τόπους των συμμετεχόντων στις χρηματοπιστωτικές αγορές και των χρηματοοικονομικών συμβούλων, οι εν λόγω πληροφορίες θα πρέπει να τηρούνται ενήμερες, και οποιαδήποτε αναθεώρηση ή αλλαγή θα πρέπει να εξηγείται σαφώς. 
            
            
               (12)Προκειμένου να διευκρινιστεί ο τρόπος με τον οποίο τα ΙΕΣΠ λαμβάνουν επενδυτικές αποφάσεις και αξιολογούν τους κινδύνους, προκειμένου να ληφθούν υπόψη οι περιβαλλοντικοί, κοινωνικοί και οι σχετικοί με τη διακυβέρνηση κίνδυνοι, η εξουσία έκδοσης πράξεων σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης θα πρέπει να ανατεθεί στην Επιτροπή στην οδηγία (ΕΕ) 2016/2341. Οι κανόνες διακυβέρνησης και διαχείρισης κινδύνων ήδη εφαρμόζονται στις επενδυτικές αποφάσεις και τις αξιολογήσεις κινδύνων, προκειμένου να εξασφαλίσουν τη συνέχεια και την κανονικότητα στην άσκηση των δραστηριοτήτων των ΙΕΣΠ. Οι επενδυτικές αποφάσεις και η αξιολόγηση των σχετικών κινδύνων, συμπεριλαμβανομένων των περιβαλλοντικών, κοινωνικών και σχετικών με τη διακυβέρνηση κινδύνων, θα πρέπει να γίνονται με τέτοιον τρόπο, ώστε να εξασφαλίζεται η συμμόρφωση με τα συμφέροντα των μελών και των δικαιούχων. Οι δραστηριότητες και οι υποκείμενες διαδικασίες των ΙΕΣΠ θα πρέπει να εξασφαλίζουν ότι επιτυγχάνεται ο σκοπός των κατ’ εξουσιοδότηση πράξεων. Οι κατ’ εξουσιοδότηση πράξεις θα πρέπει να εξασφαλίζουν συνέπεια, κατά περίπτωση, με τις κατ’ εξουσιοδότηση πράξεις που εκδίδονται δυνάμει της οδηγίας 2009/65/ΕΚ, της οδηγίας 2009/138/ΕΚ και της οδηγίας 2011/61/ΕΕ. Είναι ιδιαίτερα σημαντικό η Επιτροπή να διεξάγει, κατά τις προπαρασκευαστικές της εργασίες, τις κατάλληλες διαβουλεύσεις, μεταξύ άλλων σε επίπεδο εμπειρογνωμόνων, οι οποίες να πραγματοποιούνται σύμφωνα με τις αρχές που ορίζονται στη διοργανική συμφωνία για τη βελτίωση του νομοθετικού έργου, της 13ης Απριλίου 2016. Πιο συγκεκριμένα, προκειμένου να εξασφαλιστεί η ίση συμμετοχή στην προετοιμασία των κατ’ εξουσιοδότηση πράξεων, το Ευρωπαϊκό Κοινοβούλιο και το Συμβούλιο λαμβάνουν όλα τα έγγραφα κατά τον ίδιο χρόνο με τους εμπειρογνώμονες των κρατών μελών, και οι εμπειρογνώμονές τους έχουν συστηματικά πρόσβαση στις συνεδριάσεις των ομάδων εμπειρογνωμόνων της Επιτροπής που ασχολούνται με την προετοιμασία κατ’ εξουσιοδότηση πράξεων. 
            
            
               (13)Η Ευρωπαϊκή Αρχή Τραπεζών («ΕΒΑ»), η Ευρωπαϊκή Αρχή Ασφαλίσεων και Επαγγελματικών Συντάξεων («ΕΙΟPA») και η Ευρωπαϊκή Αρχή Κινητών Αξιών και Αγορών («ΕSMA») (από κοινού γνωστές ως «ESA»), που συστάθηκαν με τον κανονισμό (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου
                  41
               , τον κανονισμό (ΕΕ) αριθ. 1094/2010 του Ευρωπαϊκού Κοινοβουλίου και του Συμβουλίου
                  42
                και τον κανονισμό (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου
                  43
               , αντιστοίχως, θα πρέπει, μέσω της Μικτής Επιτροπής, να καταρτίζουν ρυθμιστικά τεχνικά πρότυπα, όπου να διευκρινίζονται περαιτέρω οι λεπτομέρειες σχετικά με την παρουσίαση και το περιεχόμενο των πληροφοριών για τους στόχους των αειφόρων επενδύσεων, που πρέπει να γνωστοποιούνται στα προσυμβατικά έγγραφα, στις περιοδικές εκθέσεις και στους δικτυακούς τόπους των συμμετεχόντων στις χρηματοπιστωτικές αγορές, σύμφωνα με τα άρθρα 10 έως 14 του κανονισμού αριθ. 1093/2010, του κανονισμού αριθ. 1094/2010 και του κανονισμού (ΕΕ) αριθ. 1095/2010. Η Επιτροπή θα πρέπει να εξουσιοδοτηθεί ώστε να εγκρίνει τα εν λόγω ρυθμιστικά τεχνικά πρότυπα.
            
         
         
            
               (14)Η Επιτροπή θα πρέπει να εξουσιοδοτηθεί να εγκρίνει εκτελεστικά τεχνικά πρότυπα που έχουν καταρτιστεί από τις ESA μέσω της Μικτής Επιτροπής, μέσω εκτελεστικών πράξεων σύμφωνα με το άρθρο 291 της ΣΛΕΕ και σύμφωνα με το άρθρο 15 του κανονισμού (ΕΕ) αριθ. 1093/2010, το άρθρο 15 του κανονισμού (ΕΕ) αριθ. 1094/2010 και το άρθρο 15 του κανονισμού (ΕΕ) αριθ. 1095/2010, για τον καθορισμό της τυποποιημένης παρουσίασης των αειφόρων επενδύσεων στις διαφημιστικές ανακοινώσεις.
            
            
               (15)Δεδομένου ότι οι περιοδικές εκθέσεις κατ’ αρχήν συνοψίζουν τα επιχειρηματικά αποτελέσματα για ολόκληρα ημερολογιακά έτη, η εφαρμογή των διατάξεων για τις απαιτήσεις διαφάνειας στις περιοδικές εκθέσεις θα πρέπει να αναβληθούν έως [Υπηρεσία Εκδόσεων: Να συμπληρωθεί η 1η Ιανουαρίου του επόμενου έτους από την ημερομηνία που αναφέρεται στο άρθρο 12 δεύτερο εδάφιο]. 
            
            
               (16)Οι κανόνες γνωστοποίησης που περιέχονται στον παρόντα κανονισμό θα πρέπει να συμπληρώνουν τις διατάξεις, και θα πρέπει να εφαρμόζονται επιπλέον των διατάξεων, της οδηγίας 2009/65/ΕΚ, της οδηγίας 2009/138/ΕΚ, της οδηγίας 2011/61/ΕΕ, της οδηγίας (ΕΕ) 2016/2341 του Ευρωπαϊκού Κοινοβουλίου και του Συμβουλίου
                  44
               ,  του κανονισμού (ΕΕ) αριθ. 345/2013 και του κανονισμού (ΕΕ) αριθ. 346/2013. 
            
            
               (17)Ο παρών κανονισμός σέβεται τα θεμελιώδη δικαιώματα και τηρεί τις αρχές που αναγνωρίζονται ιδίως στον Χάρτη των Θεμελιωδών Δικαιωμάτων της Ευρωπαϊκής Ένωσης.
            
            
               (18)Δεδομένου ότι οι στόχοι του παρόντος κανονισμού, ήτοι η ενίσχυση της προστασίας των τελικών επενδυτών και η βελτίωση των γνωστοποιήσεων σε αυτούς, συμπεριλαμβανομένων των περιπτώσεων διασυνοριακών αγορών για τους τελικούς επενδυτές, δεν μπορούν να επιτευχθούν επαρκώς από τα κράτη μέλη, αλλά μπορούν να επιτευχθούν καλύτερα σε επίπεδο Ένωσης, λόγω της ανάγκης να καθιερωθούν ενιαίες απαιτήσεις γνωστοποίησης σε επίπεδο Ένωσης, η Ένωση μπορεί να λάβει μέτρα, σύμφωνα με την αρχή της επικουρικότητας του άρθρου 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως διατυπώνεται στο ίδιο άρθρο, ο παρών κανονισμός δεν υπερβαίνει τα αναγκαία όρια για την επίτευξη των στόχων αυτών,
            
            
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Αντικείμενο
            
            
               Ο παρών κανονισμός καθορίζει εναρμονισμένους κανόνες για τη διαφάνεια η οποία πρέπει να εφαρμόζεται από τους συμμετέχοντες στις χρηματοπιστωτικές αγορές, τους ασφαλιστικούς διαμεσολαβητές που παρέχουν ασφαλιστικές συμβουλές όσον αφορά τα επενδυτικά προϊόντα βασιζόμενα σε ασφάλιση και τις επιχειρήσεις επενδύσεων που παρέχουν επενδυτικές συμβουλές, όσον αφορά την ενσωμάτωση των κινδύνων βιωσιμότητας στη διαδικασία λήψης επενδυτικών αποφάσεων ή τη συμβουλευτική διαδικασία, και τη διαφάνεια των χρηματοπιστωτικών προϊόντων που στοχεύουν σε αειφόρες επενδύσεις, συμπεριλαμβανομένης της μείωσης των εκπομπών άνθρακα.
            
            
               Άρθρο 2
            
            
               Ορισμοί
            
            
               Για τους σκοπούς του παρόντος κανονισμού ισχύουν οι ακόλουθοι ορισμοί:
            
            
               α)«συμμετέχων στις χρηματοπιστωτικές αγορές»: οποιοσδήποτε από τους κάτωθι:
            
            
               i)ασφαλιστική επιχείρηση που διαθέτει ΙBIP, ΔΟΕΕ, επιχείρηση επενδύσεων που παρέχει διαχείριση χαρτοφυλακίου, ΙΕΣΠ ή πάροχος ενός συνταξιοδοτικού προϊόντος·
            
            
               ii)διαχειριστής εταιρείας επιχειρηματικού κεφαλαίου που πληροί τις προϋποθέσεις, ο οποίος έχει καταχωριστεί σύμφωνα με το άρθρο 14 του κανονισμού (ΕΕ) αριθ. 345/2013·
            
            
               iii)διαχειριστής ταμείου κοινωνικής επιχειρηματικότητας που πληροί τις προϋποθέσεις, ο οποίος έχει καταχωριστεί σύμφωνα με το άρθρο 15 του κανονισμού (ΕΕ) αριθ. 346/2013·
            
            
               iv)εταιρεία διαχείρισης ΟΣΕΚΑ· 
            
            
               β)«ασφαλιστική επιχείρηση»: ασφαλιστική επιχείρηση που έχει λάβει άδεια λειτουργίας σύμφωνα με το άρθρο 18 της οδηγίας 2009/138/ΕΚ·
            
            
               γ)«IBIP»: οποιοδήποτε από τα κάτωθι:
            
            
               i)επενδυτικό προϊόν βασιζόμενο σε ασφάλιση, όπως ορίζεται στο άρθρο 4 σημείο 2) του κανονισμού (ΕΕ) αριθ. 1286/2014 του Ευρωπαϊκού Κοινοβουλίου και του Συμβουλίου
                  45
               ·
            
         
         
            
               ii)επενδυτικό προϊόν, το οποίο διατίθεται σε επαγγελματία επενδυτή, που προσφέρει ληκτότητα ή αξία εξαγοράς και όπου η εν λόγω ληκτότητα ή αξία εξαγοράς είναι συνολικά ή μερικά εκτεθειμένη, άμεσα ή έμμεσα, σε διακυμάνσεις της αγοράς·
            
            
               δ)«ΔΟΕΕ»: ΔΟΕΕ όπως ορίζεται στο άρθρο 4 παράγραφος 1 στοιχείο β) της οδηγίας 2011/61/ΕΕ·
            
            
               ε)«επιχείρηση επενδύσεων»: επιχείρηση επενδύσεων όπως ορίζεται στο άρθρο 4 παράγραφος 1 σημείο 1) της οδηγίας 2014/65/ΕΕ·
            
            
               στ)«διαχείριση χαρτοφυλακίου»: διαχείριση χαρτοφυλακίου όπως ορίζεται στο άρθρο 4 παράγραφος 1 σημείο 8) της οδηγίας 2014/65/ΕΕ·
            
            
               ζ)«ΙΕΣΠ»: ίδρυμα επαγγελματικών συνταξιοδοτικών παροχών που είναι εγκεκριμένο ή καταχωρισμένο σύμφωνα με το άρθρο 9 της οδηγίας (ΕΕ) 2016/2341·
            
            
               η)«συνταξιοδοτικό προϊόν»: ένα από τα κάτωθι:
            
            
               i)συνταξιοδοτικό προϊόν που αναφέρεται στο άρθρο 2 παράγραφος 2 στοιχείο ε) του κανονισμού (ΕΕ) αριθ. 1286/2014·
            
            
               ii)ατομικό συνταξιοδοτικό προϊόν που αναφέρεται στο άρθρο 2 παράγραφος 2 στοιχείο ζ) του κανονισμού (ΕΕ) αριθ. 1286/2014·
            
            
               θ)«εταιρεία διαχείρισης ΟΣΕΚΑ»: εταιρεία διαχείρισης όπως ορίζεται στο άρθρο 2 παράγραφος 1 στοιχείο β) της οδηγίας 2009/65/ΕΚ ή εταιρεία επενδύσεων που αναφέρεται στο άρθρο 1 παράγραφος 2 αυτής·
            
            
               ι)«χρηματοπιστωτικό προϊόν»: διαχείριση χαρτοφυλακίου, ΟΕΕ, ΙΒΙP, συνταξιοδοτικό προϊόν, συνταξιοδοτικό καθεστώς ή ΟΣΕΚΑ·
            
            
               ια)«ΟΕΕ»: ΟΕΕ όπως ορίζεται στο άρθρο 4 παράγραφος 1 στοιχείο α) της οδηγίας 2011/61/ΕΕ·
            
            
               ιβ)«συνταξιοδοτικό καθεστώς»: συνταξιοδοτικό καθεστώς όπως ορίζεται στο άρθρο 6 παράγραφος 2 της οδηγίας (ΕΕ) 2016/2341∙
            
            
               ιγ)«ΟΣΕΚΑ»: οργανισμοί συλλογικών επενδύσεων σε κινητές αξίες οι οποίοι έχουν λάβει άδεια λειτουργίας σύμφωνα με το άρθρο 5 της οδηγίας 2009/65/ΕΚ∙
            
            
               ιδ)«επενδυτική συμβουλή»: επενδυτική συμβουλή όπως ορίζεται στο άρθρο 4 παράγραφος 1 σημείο 4) της οδηγίας 2014/65/ΕΕ·
            
            
               ιε)«αειφόρες επενδύσεις»: οποιαδήποτε από τις κάτωθι ή συνδυασμός οποιωνδήποτε από τις κάτωθι:
            
            
               i)επενδύσεις σε μια οικονομική δραστηριότητα η οποία συνεισφέρει σε έναν περιβαλλοντικό στόχο, συμπεριλαμβανομένης μιας περιβαλλοντικά βιώσιμης επένδυσης όπως ορίζεται στο άρθρο 2 [Υπηρεσία Εκδόσεων: Να συμπληρωθεί αναφορά στον κανονισμό σχετικά με τη θέσπιση πλαισίου για τη διευκόλυνση των βιώσιμων επενδύσεων]∙
            
            
               ii)επενδύσεις σε μια οικονομική δραστηριότητα η οποία συνεισφέρει σε κοινωνικό στόχο, και ιδίως μια επένδυση η οποία συνεισφέρει στην αντιμετώπιση της ανισότητας, μια επένδυση που προωθεί την κοινωνική συνοχή, την κοινωνική ένταξη και τις εργασιακές σχέσεις, ή μια επένδυση σε ανθρώπινο κεφάλαιο ή σε οικονομικά ή κοινωνικά μειονεκτούσες κοινότητες∙
            
            
               iii)επενδύσεις σε εταιρείες που ακολουθούν πρακτικές χρηστής διακυβέρνησης, και ιδίως σε εταιρείες με ορθές δομές διαχείρισης, σχέσεις εργαζομένων, αποδοχές του προσωπικού και φορολογική συμμόρφωση∙
            
            
               ιστ)«ιδιώτης επενδυτής»: επενδυτής που δεν είναι επαγγελματίας επενδυτής·
            
            
               ιζ)«επαγγελματίας επενδυτής»: πελάτης που πληροί τα κριτήρια που καθορίζονται στο παράρτημα II της οδηγίας 2014/65/ΕΕ·
            
         
         
            
               ιη)«ασφαλιστικός διαμεσολαβητής»: ασφαλιστικός διαμεσολαβητής όπως ορίζεται στο άρθρο 2 παράγραφος 1 σημείο 3) της οδηγίας (ΕΕ) 2016/97∙
            
            
               ιθ)«ασφαλιστική συμβουλή»: συμβουλή όπως ορίζεται στο άρθρο 2 παράγραφος 1 σημείο 15) της οδηγίας (ΕΕ) 2016/97. 
            
            
               Άρθρο 3
            
            
               Διαφάνεια των πολιτικών κινδύνου βιωσιμότητας
            
            
               1.Οι συμμετέχοντες στις χρηματοπιστωτικές αγορές δημοσιεύουν γραπτές πολιτικές για την ενσωμάτωση των κινδύνων βιωσιμότητας στη διαδικασία λήψης επενδυτικών αποφάσεων στους δικτυακούς τόπους τους.
            
            
               2.Οι ασφαλιστικοί διαμεσολαβητές που παρέχουν ασφαλιστικές συμβουλές όσον αφορά τα IBIP και οι επιχειρήσεις επενδύσεων που παρέχουν επενδυτικές συμβουλές δημοσιεύουν γραπτές πολιτικές για την ενσωμάτωση των κινδύνων βιωσιμότητας στις επενδυτικές συμβουλές ή στις ασφαλιστικές συμβουλές στους δικτυακούς τόπους τους.
            
            
               Άρθρο 4 
            
            
               Διαφάνεια στην ενσωμάτωση των κινδύνων βιωσιμότητας
            
            
               1.Οι συμμετέχοντες στις χρηματοπιστωτικές αγορές περιλαμβάνουν περιγραφές για τα ακόλουθα στοιχεία στις προσυμβατικές γνωστοποιήσεις:
            
            
               α)τις διαδικασίες και τις προϋποθέσεις που εφαρμόζονται για την ενσωμάτωση των κινδύνων βιωσιμότητας στις επενδυτικές αποφάσεις·
            
            
               β)τον βαθμό στον οποίο αναμένεται να έχουν οι κίνδυνοι βιωσιμότητας σχετικό αντίκτυπο στις αποδόσεις των χρηματοπιστωτικών προϊόντων που διατίθενται·
            
            
               γ)πώς οι πολιτικές αποδοχών των συμμετεχόντων στις χρηματοπιστωτικές αγορές είναι συνεπείς με την ενσωμάτωση των κινδύνων βιωσιμότητας και ευθυγραμμίζονται, κατά περίπτωση, με τον στόχο αειφόρου επένδυσης του χρηματοπιστωτικού προϊόντος.
            
            
               2.Οι ασφαλιστικοί διαμεσολαβητές που παρέχουν ασφαλιστικές συμβουλές όσον αφορά τα IBIP και οι επιχειρήσεις επενδύσεων που παρέχουν επενδυτικές συμβουλές δημοσιεύουν περιγραφές για τα ακόλουθα στοιχεία στις προσυμβατικές γνωστοποιήσεις:
            
            
               α)τις διαδικασίες και τις προϋποθέσεις που εφαρμόζονται για την ενσωμάτωση των κινδύνων βιωσιμότητας στις επενδυτικές συμβουλές ή στις ασφαλιστικές συμβουλές·
            
            
               β)τον βαθμό στον οποίο αναμένεται να έχουν οι κίνδυνοι βιωσιμότητας σχετικό αντίκτυπο στις αποδόσεις των χρηματοπιστωτικών προϊόντων για τα οποία δόθηκαν συμβουλές·
            
            
               γ)πώς οι πολιτικές αποδοχών των επιχειρήσεων επενδύσεων που παρέχουν επενδυτικές συμβουλές και των ασφαλιστικών διαμεσολαβητών που παρέχουν ασφαλιστικές συμβουλές όσον αφορά τα ΙΒΙP είναι συνεπείς με την ενσωμάτωση των κινδύνων βιωσιμότητας και ευθυγραμμίζονται, κατά περίπτωση, με τον στόχο αειφόρου επένδυσης του χρηματοπιστωτικού προϊόντος για το οποίο δόθηκαν συμβουλές.
            
            
               3.Οι γνωστοποιήσεις που αναφέρονται στις παραγράφους 1 και 2 γίνονται με τον ακόλουθο τρόπο:
            
            
               α)για τους ΔΟΕΕ, στις γνωστοποιήσεις προς τους επενδυτές που αναφέρονται στο άρθρο 23 παράγραφος 1 της οδηγίας 2011/61/ΕΕ∙
            
            
               β)για τις ασφαλιστικές επιχειρήσεις, στην παροχή πληροφοριών που αναφέρεται στο άρθρο 185 παράγραφος 2 της οδηγίας 2009/138/ΕΕ∙
            
            
               γ)για τα ΙΕΣΠ, στην παροχή των πληροφοριών που αναφέρεται στο άρθρο 41 της οδηγίας (ΕΕ) 2016/2341·
            
         
         
            
               δ)για τους διαχειριστές εταιρειών επιχειρηματικού κεφαλαίου που πληρούν τις προϋποθέσεις, στην παροχή των πληροφοριών που αναφέρεται στο άρθρο 13 παράγραφος 1 του κανονισμού (ΕΕ) αριθ. 345/2013·
            
            
               ε)για τους διαχειριστές ταμείων κοινωνικής επιχειρηματικότητας που πληρούν τις προϋποθέσεις, στην παροχή των πληροφοριών που αναφέρεται στο άρθρο 14 παράγραφος 1 του κανονισμού (ΕΕ) αριθ. 346/2013·
            
            
               στ)για τους παρόχους συνταξιοδοτικών προϊόντων, γραπτώς και εγκαίρως, προτού ο  ιδιώτης επενδυτής δεσμευτεί με συμβόλαιο που αφορά το συνταξιοδοτικό προϊόν·
            
            
               ζ)για τις εταιρείες διαχείρισης ΟΣΕΚΑ, στο ενημερωτικό δελτίο που αναφέρεται στο άρθρο 69 της οδηγίας 2009/65/ΕΚ·
            
            
               η)για τις επιχειρήσεις επενδύσεων που παρέχουν διαχείριση χαρτοφυλακίου ή παρέχουν επενδυτικές συμβουλές, σύμφωνα στο άρθρο 24 παράγραφος 4 της οδηγίας 2014/65/ΕΕ·
            
            
               θ)για τους ασφαλιστικούς διαμεσολαβητές που παρέχουν ασφαλιστικές συμβουλές όσον αφορά τα IBIP, σύμφωνα με το άρθρο 29 παράγραφος 1 της οδηγίας (ΕΕ) 2016/97.
            
            
               Άρθρο 5
            
            
               Διαφάνεια των αειφόρων επενδύσεων στις προσυμβατικές γνωστοποιήσεις
            
            
               1.Όταν ένα χρηματοπιστωτικό προϊόν έχει ως στόχο του αειφόρες επενδύσεις ή επενδύσεις με παρόμοια χαρακτηριστικά, και έχει καθοριστεί ένας δείκτης ως δείκτης αναφοράς, οι πληροφορίες που πρέπει να γνωστοποιούνται βάσει του άρθρου 4 παράγραφος 1 συνοδεύονται από τα ακόλουθα:
            
            
               α)πληροφορίες για το πώς ο καθορισμένος δείκτης ευθυγραμμίζεται με τον εν λόγω στόχο·
            
            
               β)επεξήγηση του γιατί η στάθμιση και οι συνιστώσες του καθορισμένου δείκτη, που είναι ευθυγραμμισμένος με τον εν λόγω στόχο, διαφοροποιούνται από έναν ευρύ δείκτη της αγοράς.
            
            
               2.Όταν ένα χρηματοπιστωτικό προϊόν έχει ως στόχο του αειφόρες επενδύσεις ή επενδύσεις με παρόμοια χαρακτηριστικά, και δεν έχει καθοριστεί δείκτης ως δείκτης αναφοράς, οι πληροφορίες που αναφέρονται στο άρθρο 4 παράγραφος 1 περιλαμβάνουν επεξήγηση του πώς επιτυγχάνεται ο εν λόγω στόχος.
            
            
               3.Όταν ένα χρηματοπιστωτικό προϊόν έχει ως στόχο του τη μείωση των εκπομπών άνθρακα, οι πληροφορίες που πρέπει να γνωστοποιούνται βάσει του άρθρου 4 παράγραφος 1 περιλαμβάνουν το στοχοθετημένο άνοιγμα σε χαμηλές εκπομπές άνθρακα.
            
            
               Κατά παρέκκλιση από την παράγραφο 2, όπου δεν είναι διαθέσιμος [ενωσιακός δείκτης αναφοράς χαμηλών εκπομπών άνθρακα] ή [δείκτης αναφοράς θετικού αντικτύπου άνθρακα], σύμφωνα με τον κανονισμό (ΕΕ) 2016/1011, οι πληροφορίες που αναφέρονται στο άρθρο 4 περιλαμβάνουν λεπτομερή επεξήγηση του πώς εξασφαλίζεται η συνεχιζόμενη προσπάθεια να επιτευχθεί ο στόχος της μείωσης των εκπομπών άνθρακα.
            
            
               4.Οι συμμετέχοντες στις χρηματοπιστωτικές αγορές περιλαμβάνουν στις πληροφορίες που πρέπει να γνωστοποιούνται, βάσει του άρθρου 4 παράγραφος 1, ένδειξη του πού βρίσκονται η μεθοδολογία που χρησιμοποιείται για τον υπολογισμό των δεικτών που αναφέρονται στην παράγραφο 1 του παρόντος άρθρου, και οι δείκτες αναφοράς που αναφέρονται στην παράγραφο 3 δεύτερο εδάφιο του παρόντος άρθρου.
            
            
               5.H Ευρωπαϊκή Αρχή Τραπεζών (ΕΒΑ), η Ευρωπαϊκή Αρχή Ασφαλίσεων και Επαγγελματικών Συντάξεων (EIOPA) και η Ευρωπαϊκή Αρχή Κινητών Αξιών και Αγορών (ESMA) καταρτίζουν, μέσω της Μικτής Επιτροπής των Ευρωπαϊκών Εποπτικών Αρχών («Μικτή Επιτροπή»), σχέδια ρυθμιστικών τεχνικών προτύπων, όπου διευκρινίζονται περαιτέρω οι λεπτομέρειες της παρουσίασης και του περιεχομένου των πληροφοριών που πρέπει να γνωστοποιούνται βάσει του παρόντος άρθρου.
            
            
               6.Η EBA, η EIOPA και η ESMA υποβάλλουν τα εν λόγω σχέδια ρυθμιστικών τεχνικών προτύπων στην Επιτροπή έως τις [Υπηρεσία Εκδόσεων: Να συμπληρωθεί ημερομηνία 18 μήνες μετά την ημερομηνία έναρξης ισχύος].
            
            
               Ανατίθεται στην Επιτροπή η εξουσία να εγκρίνει τα ρυθμιστικά τεχνικά πρότυπα που αναφέρονται στο πρώτο εδάφιο, σύμφωνα με τα άρθρα 10 έως 14 του κανονισμού (ΕΕ) αριθ. 1093/2010, του κανονισμού (ΕΕ) αριθ. 1094/2010 και του κανονισμού (ΕΕ) αριθ. 1095/2010.
            
            
               Άρθρο 6
            
            
               Διαφάνεια των αειφόρων επενδύσεων στους δικτυακούς τόπους
            
         
         
            
               1.Οι συμμετέχοντες στις χρηματοπιστωτικές αγορές δημοσιεύουν και τηρούν στους δικτυακούς τόπους τους, για κάθε χρηματοπιστωτικό προϊόν που αναφέρεται στο άρθρο 5 παράγραφοι 1, 2 και 3, τα κάτωθι: 
            
            
               α)περιγραφή του στόχου της αειφόρου επένδυσης∙
            
            
               β)πληροφορίες σχετικά με τις μεθοδολογίες που χρησιμοποιούνται για να αξιολογηθεί, να μετρηθεί και να παρακολουθηθεί ο αντίκτυπος των αειφόρων επενδύσεων που έχουν επιλεγεί για το χρηματοπιστωτικό προϊόν, συμπεριλαμβανομένων των πηγών των δεδομένων, των κριτηρίων ελέγχου για τα υποκείμενα περιουσιακά στοιχεία και τους σχετικούς δείκτες αειφορίας που χρησιμοποιούνται για να μετρηθεί ο συνολικός αντίκτυπος του χρηματοπιστωτικού προϊόντος στην αειφορία·
            
            
               γ)τις πληροφορίες που αναφέρονται στο άρθρο 5·
            
            
               δ)τις πληροφορίες που αναφέρονται στο άρθρο 7.
            
            
               Οι πληροφορίες που πρέπει να γνωστοποιούνται βάσει του πρώτου εδαφίου δημοσιεύονται με σαφήνεια και σε περίοπτη θέση στον δικτυακό τόπο. 
            
            
               2.Η EBA, η EIOPA και η ESMA καταρτίζουν, μέσω της Μικτής Επιτροπής, σχέδια ρυθμιστικών τεχνικών προτύπων, όπου διευκρινίζονται περαιτέρω οι λεπτομέρειες της παρουσίασης και του περιεχομένου των πληροφοριών που αναφέρονται στην παράγραφο 1 στοιχεία α) και β). 
            
            
               Η EBA, η EIOPA και η ESMA υποβάλλουν τα εν λόγω σχέδια ρυθμιστικών τεχνικών προτύπων στην Επιτροπή έως τις [Υπηρεσία Εκδόσεων: Να συμπληρωθεί ημερομηνία 18 μήνες μετά την ημερομηνία έναρξης ισχύος].
            
            
               Ανατίθεται στην Επιτροπή η εξουσία να εγκρίνει τα ρυθμιστικά τεχνικά πρότυπα που αναφέρονται στο πρώτο εδάφιο, σύμφωνα με τα άρθρα 10 έως 14 του κανονισμού (ΕΕ) αριθ. 1093/2010, του κανονισμού (ΕΕ) αριθ. 1094/2010 και του κανονισμού (ΕΕ) αριθ. 1095/2010.
            
            
               Άρθρο 7
            
            
               Διαφάνεια των αειφόρων επενδύσεων στις περιοδικές εκθέσεις
            
            
               1.Όταν οι συμμετέχοντες στις χρηματοπιστωτικές αγορές διαθέτουν χρηματοπιστωτικό προϊόν το οποίο αναφέρεται στο άρθρο 5 παράγραφοι 1, 2 και 3 περιλαμβάνουν περιγραφή των κάτωθι στις περιοδικές εκθέσεις:
            
            
               α)τον συνολικό αντίκτυπο του χρηματοπιστωτικού προϊόντος ως προς την αειφορία, μέσω σχετικών δεικτών αειφορίας· 
            
            
               β)όπου ένας δείκτης έχει καθοριστεί ως δείκτης αναφοράς, τη σύγκριση μεταξύ του συνολικού αντίκτυπου του χρηματοπιστωτικού προϊόντος με τον καθορισμένο δείκτη και με έναν ευρύ δείκτη της αγοράς, από την άποψη της στάθμισης, των συνιστωσών και των δεικτών αειφορίας.
            
            
               2.Οι γνωστοποιήσεις που αναφέρονται στην παράγραφο 1 γίνονται με τον ακόλουθο τρόπο:
            
            
               α)για τους ΔΟΕΕ, στην ετήσια έκθεση που αναφέρεται στο άρθρο 22 της οδηγίας 2011/61/ΕΕ·
            
            
               β)για τις ασφαλιστικές επιχειρήσεις, ετησίως και γραπτώς, σύμφωνα με το άρθρο 185 παράγραφος 6 της οδηγίας 2009/138/ΕΕ∙
            
            
               γ)για τα IΕΣΠ στη δήλωση συνταξιοδοτικών παροχών, που αναφέρεται στο άρθρο 38 της οδηγίας (ΕΕ) 2016/2341, και στην παροχή πληροφοριών, που αναφέρεται στο 43 της οδηγίας (ΕΕ) 2016/2341∙ 
            
            
               δ)για τους διαχειριστές εταιρειών επιχειρηματικού κεφαλαίου που πληρούν τις προϋποθέσεις, στην ετήσια έκθεση που αναφέρεται στο άρθρο 12 του κανονισμού (ΕΕ) αριθ. 345/2013·
            
            
               ε)για τους διαχειριστές ταμείων κοινωνικής επιχειρηματικότητας που πληρούν τις προϋποθέσεις, στην ετήσια έκθεση που αναφέρεται στο άρθρο 13 του κανονισμού (ΕΕ) αριθ. 346/2013·
            
         
         
            
               στ)για τους παρόχους συνταξιοδοτικών προϊόντων, γραπτώς και τουλάχιστον στις ετήσιες εκθέσεις ή σε εκθέσεις σύμφωνα με το εθνικό δίκαιο·
            
            
               ζ)για τις εταιρείες διαχείρισης ΟΣΕΚΑ ή τις εταιρείες επενδύσεων ΟΣΕΚΑ, στις εξαμηνιαίες και στις ετήσιες εκθέσεις τους που αναφέρονται στο άρθρο 69 της οδηγίας 2009/65/ΕΚ·
            
            
               η)για τις επιχειρήσεις επενδύσεων που παρέχουν διαχείριση χαρτοφυλακίου, στις περιοδικές εκθέσεις που αναφέρονται στο άρθρο 25 παράγραφος 6 της οδηγίας 2014/65/ΕΕ.
            
            
               3.Για τους σκοπούς της παραγράφου 1, οι συμμετέχοντες στις χρηματοπιστωτικές αγορές δύνανται να χρησιμοποιούν τις πληροφορίες στις εκθέσεις διαχείρισης, σύμφωνα με το άρθρο 19, ή τις πληροφορίες στις μη χρηματοοικονομικές καταστάσεις, σύμφωνα με το άρθρο 19α της οδηγίας 2013/34/ΕΕ, κατά περίπτωση.
            
            
               4.Η EBA, η EIOPA και η ESMA καταρτίζουν, μέσω της Μικτής Επιτροπής, σχέδια ρυθμιστικών τεχνικών προτύπων, όπου διευκρινίζονται περαιτέρω οι λεπτομέρειες του περιεχομένου και της παρουσίασης των πληροφοριών που αναφέρονται στην παράγραφο 1.
            
            
               Η EBA, η EIOPA και η ESMA υποβάλλουν τα εν λόγω σχέδια ρυθμιστικών τεχνικών προτύπων στην Επιτροπή έως τις [Υπηρεσία Εκδόσεων: Να συμπληρωθεί ημερομηνία 18 μήνες μετά την ημερομηνία έναρξης ισχύος].
            
            
               Ανατίθεται στην Επιτροπή η εξουσία να εγκρίνει τα ρυθμιστικά τεχνικά πρότυπα που αναφέρονται στο πρώτο εδάφιο, σύμφωνα με τα άρθρα 10 έως 14 του κανονισμού (ΕΕ) αριθ. 1093/2010, του κανονισμού (ΕΕ) αριθ. 1094/2010 και του κανονισμού (ΕΕ) αριθ. 1095/2010.
            
            
               Άρθρο 8
            
            
               Αναθεώρηση των γνωστοποιήσεων
            
            
               1.Οι συμμετέχοντες στις χρηματοπιστωτικές αγορές διασφαλίζουν ότι οποιαδήποτε πληροφορία δημοσιεύεται σύμφωνα με το άρθρο 3 ή το άρθρο 6 τηρείται ενήμερη. Όταν ο συμμετέχων στις χρηματοπιστωτικές αγορές τροποποιεί τις εν λόγω πληροφορίες, δημοσιεύεται σαφής επεξήγηση της εν λόγω αλλαγής στον ίδιο δικτυακό τόπο.
            
            
               2.Η παράγραφος 1 εφαρμόζεται κατ’ αναλογία στους ασφαλιστικούς διαμεσολαβητές που παρέχουν ασφαλιστικές συμβουλές όσον αφορά τα IBIP και στις επιχειρήσεις επενδύσεων που παρέχουν επενδυτικές συμβουλές όσον αφορά τις πληροφορίες που δημοσιεύονται σύμφωνα με το άρθρο 3.
            
            
               Άρθρο 9
            
            
               Διαφημιστικές ανακοινώσεις
            
            
               1.Με την επιφύλαξη αυστηρότερης τομεακής νομοθεσίας, ιδίως της οδηγίας 2009/65/ΕΚ, της οδηγίας 2014/65/ΕΕ, της οδηγίας (ΕΕ) 2016/97 του Ευρωπαϊκού Κοινοβουλίου και του Συμβουλίου και του κανονισμού (ΕΕ) αριθ. 1286/2014, οι συμμετέχοντες στις χρηματοπιστωτικές αγορές, οι ασφαλιστικοί διαμεσολαβητές που παρέχουν ασφαλιστικές συμβουλές όσον αφορά τα IBIP και οι επιχειρήσεις επενδύσεων που παρέχουν επενδυτικές συμβουλές μεριμνούν ώστε οι διαφημιστικές τους ανακοινώσεις να μην έρχονται σε αντίθεση με τις πληροφορίες που γνωστοποιούνται δυνάμει του παρόντος κανονισμού.
            
            
               2.Η EBA, η EIOPA και η ESMA δύνανται να καταρτίζουν, μέσω της Μικτής Επιτροπής, σχέδια εκτελεστικών τεχνικών προτύπων προκειμένου να προσδιορίσουν την τυποποιημένη παρουσίαση πληροφοριών για τις αειφόρες επενδύσεις.
            
            
               Ανατίθεται στην Επιτροπή η εξουσία να εγκρίνει τα εκτελεστικά τεχνικά πρότυπα, σύμφωνα με το άρθρο 15 του κανονισμού (ΕΕ) αριθ. 1093/2010, του κανονισμού (ΕΕ) αριθ. 1094/2010 και του κανονισμού (ΕΕ) αριθ. 1095/2010.
            
            
               Άρθρο 10
            
            
               Τροποποιήσεις της οδηγίας (ΕΕ) 2016/2341 
            
            
               Η οδηγία (ΕΕ) 2016/2341 τροποποιείται ως εξής:
            
            
               (1)στο άρθρο 19, προστίθεται η ακόλουθη παράγραφος 9:
            
         
         
            
               «9. Η Επιτροπή εξουσιοδοτείται να εκδίδει, μέσω κατ’ εξουσιοδότηση πράξεων σύμφωνα με το άρθρο 60α, μέτρα που εξασφαλίζουν ότι: 
            
            
               α)λαμβάνεται υπόψη ο κανόνας της «συνετής διαχείρισης» όσον αφορά την εκτίμηση των περιβαλλοντικών, κοινωνικών και σχετικών με τη διακυβέρνηση κινδύνων·
            
            
               β)περιλαμβάνονται περιβαλλοντικοί, κοινωνικοί και σχετικοί με τη διακυβέρνηση παράγοντες στις εσωτερικές διαδικασίες επενδυτικών αποφάσεων και διαχείρισης κινδύνων.
            
            
               Αυτές οι κατ’ εξουσιοδότηση πράξεις λαμβάνουν υπόψη το μέγεθος, τη φύση, την κλίμακα και την πολυπλοκότητα των δραστηριοτήτων των ΙΕΣΠ και των κινδύνων που ενέχουν οι δραστηριότητες αυτές και εξασφαλίζουν τη συνέπεια με το άρθρο 14 της οδηγίας 2009/65/ΕΚ, το άρθρο 132 της οδηγίας 2009/138/ΕΚ και το άρθρο 12 της οδηγίας 2011/61/ΕΕ.»·
            
            
               (2)Παρεμβάλλεται το ακόλουθο άρθρο 60α:
            
            
               «Άρθρο 60α
            
            
               Άσκηση της εξουσιοδότησης
            
            
               1. Ανατίθεται στην Επιτροπή η εξουσία να εκδίδει κατ’ εξουσιοδότηση πράξεις υπό τους όρους του παρόντος άρθρου.
            
            
               2. Η εξουσία έκδοσης κατ’ εξουσιοδότηση πράξεων που αναφέρεται στο άρθρο 19 παράγραφος 9 ανατίθεται στην Επιτροπή επ’ αόριστον από την ημερομηνία έναρξης ισχύος του παρόντος κανονισμού.
            
            
               3. Η εξουσιοδότηση που αναφέρεται στο άρθρο 19 παράγραφος 9 μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο. Η απόφαση ανάκλησης επιφέρει τη λήξη της εξουσιοδότησης που προσδιορίζεται στην εν λόγω απόφαση. Αρχίζει να ισχύει την επομένη της δημοσίευσης της απόφασης στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία που ορίζεται σε αυτή. Δεν θίγει το κύρος των κατ' εξουσιοδότηση πράξεων που ισχύουν ήδη.
            
            
               4. Μόλις εκδώσει κατʼ εξουσιοδότηση πράξη, η Επιτροπή την κοινοποιεί ταυτόχρονα στο Ευρωπαϊκό Κοινοβούλιο και στο Συμβούλιο.
            
            
               5. Η κατ’ εξουσιοδότηση πράξη που εκδίδεται δυνάμει του άρθρου 19 παράγραφος 9 τίθεται σε ισχύ μόνον εφόσον δεν έχει διατυπωθεί αντίρρηση από το Ευρωπαϊκό Κοινοβούλιο ή το Συμβούλιο εντός τριών μηνών από την ημέρα που η πράξη κοινοποιείται στο Ευρωπαϊκό Κοινοβούλιο και το Συμβούλιο ή εάν, πριν λήξει η προθεσμία αυτή, το Ευρωπαϊκό Κοινοβούλιο και το Συμβούλιο ενημερώσουν αμφότερα την Επιτροπή ότι δεν θα προβάλουν αντιρρήσεις. Κατόπιν πρωτοβουλίας του Ευρωπαϊκού Κοινοβουλίου ή του Συμβουλίου, η προθεσμία αυτή παρατείνεται κατά τρεις μήνες.».
            
            
               Άρθρο 11
            
            
               Αξιολόγηση 
            
            
               Έως [Υπηρεσία Εκδόσεων: Να συμπληρωθεί ημερομηνία 60 μήνες μετά την ημερομηνία έναρξης ισχύος], η Επιτροπή διενεργεί αξιολόγηση της εφαρμογής του παρόντος κανονισμού.
            
            
               Άρθρο 12
            
            
               Έναρξη ισχύος και εφαρμογή
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται από [Υπηρεσία Εκδόσεων: Να συμπληρωθεί ημερομηνία 12 μήνες μετά την ημερομηνία δημοσίευσης στην Επίσημη Εφημερίδα της Ευρωπαϊκής Ένωσης].
            
            
               Ωστόσο, το άρθρο 5 παράγραφος 5, το άρθρο 6 παράγραφος 2, το άρθρο 7 παράγραφος 4, το άρθρο 9 παράγραφος 2 και το άρθρο 10 εφαρμόζονται από [Υπηρεσία Εκδόσεων: Να συμπληρωθεί η ημερομηνία έναρξης ισχύος] και το άρθρο 7 παράγραφοι 1 έως 3 εφαρμόζονται από [Υπηρεσία Εκδόσεων: Να συμπληρωθεί η 1η Ιανουαρίου του επόμενου έτους από την ημερομηνία που αναφέρεται στο δεύτερο εδάφιο].
            
         
         
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  [Ο Πρόεδρος][Η Πρόεδρος]
                        [Ο Πρόεδρος][Η Πρόεδρος]
               
            
         
         
            
                  
                     (1)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών: Επόμενα βήματα για ένα βιώσιμο ευρωπαϊκό μέλλον. Ευρωπαϊκή δράση για την αειφορία (COM(2016) 739 final).
               
               
                  
                     (2)
                  
                        Νέο ξεκίνημα για την Ευρώπη: Το πρόγραμμά μου για απασχόληση, ανάπτυξη, δικαιοσύνη και δημοκρατική αλλαγή – Πολιτικές κατευθύνσεις για την επόμενη Ευρωπαϊκή Επιτροπή, Στρασβούργο, 15 Ιουλίου 2014.
               
               
                  
                     (3)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή, την Επιτροπή των Περιφερειών και την Ευρωπαϊκή Τράπεζα Επενδύσεων: Ένα επενδυτικό σχέδιο για την Ευρώπη (COM(2014) 0903 final).
               
               
                  
                     (4)
                  
                        Έγγραφο εργασίας των υπηρεσιών της Επιτροπής σχετικά με την αναθεώρηση της ευρωπαϊκής στρατηγικής για τη βιοοικονομία του 2012 (SWD(2017) 374 final).
               
               
                  
                     (5)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών: Σχέδιο Δράσης για την Οικοδόμηση Ένωσης Κεφαλαιαγορών (COM(2015) 468 final).
               
               
                  
                     (6)
                  
                        Εκτιμάται πως υπάρχει ένα μέσο ετήσιο επενδυτικό κενό για την περίοδο από το 2021 έως το 2030, με βάση τις προβλέψεις του μοντέλου PRIMES, που χρησιμοποιήθηκε από την Ευρωπαϊκή Επιτροπή στην εκτίμηση επιπτώσεων της πρότασης οδηγίας για την ενεργειακή απόδοση (2016).
               
               
                  
                     (7)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών: Σχέδιο Δράσης: Χρηματοδότηση της αειφόρου ανάπτυξης (COM(2018) 097 final).
               
               
                  
                     (8)
                  
                        Οδηγία 2009/65/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τον συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) (ΕΕ L 302 της 17.11.2009, σ. 32).
               
               
                  
                     (9)
                  
                        Οδηγία 2009/138/ΕΚ του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με την ανάληψη και την άσκηση δραστηριοτήτων ασφάλισης και αντασφάλισης (Φερεγγυότητα ΙΙ) (ΕΕ L 335 της 17.12.2009, σ. 1).
               
               
                  
                     (10)
                  
                        Οδηγία 2011/61/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, σχετικά με τους διαχειριστές οργανισμών εναλλακτικών επενδύσεων και για την τροποποίηση των οδηγιών 2003/41/ΕΚ και 2009/65/ΕΚ και των κανονισμών (ΕΚ) αριθ. 1060/2009 και (ΕΕ) αριθ. 1095/2010 (ΕΕ L 174 της 1.7.2011, σ. 1).
               
               
                  
                     (11)
                  
                        Οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ (ΕΕ L 173 της 12.6.2014, σ. 349).
               
               
                  
                     (12)
                  
                        Οδηγία (ΕΕ) 2016/2341 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2016, για τις δραστηριότητες και την εποπτεία των ιδρυμάτων επαγγελματικών συνταξιοδοτικών παροχών (ΙΕΣΠ) (ΕΕ L 354 της 23.12.2016, σ. 37).
               
               
                  
                     (13)
                  
                        Κανονισμός (ΕΕ) αριθ. 345/2013 του Ευρωπαϊκού Κοινοβουλίου και του Συμβουλίου, της 17ης Απριλίου 2013, σχετικά με τις ευρωπαϊκές εταιρείες επιχειρηματικού κεφαλαίου (ΕΕ L 115 της 25.4.2013, σ. 1).
               
               
                  
                     (14)
                  
                        Κανονισμός (ΕΕ) αριθ. 346/2013 του Ευρωπαϊκού Κοινοβουλίου και του Συμβουλίου, της 17ης Απριλίου 2013, σχετικά με τα ευρωπαϊκά ταμεία κοινωνικής επιχειρηματικότητας (ΕΕ L 115 της 25.4.2013, σ. 18).
               
               
                  
                     (15)
                  
                        Κανονισμός (ΕΕ) 2015/760 του Ευρωπαϊκού Κοινοβουλίου και του Συμβουλίου, της 29ης Απριλίου 2015, σχετικά με τα ευρωπαϊκά μακροπρόθεσμα επενδυτικά κεφάλαια (ΕΕ L 123 της 19.5.2015, σ. 98).
               
               
                  
                     (16)
                  
                        Κανονισμός (ΕΕ) 2017/1131 του Ευρωπαϊκού Κοινοβουλίου και του Συμβουλίου, της 14ης Ιουνίου 2017, για τα αμοιβαία κεφάλαια της χρηματαγοράς (ΕΕ L 169 της 30.6.2017, σ. 8).
               
               
                  
                     (17)
                  
                        Οδηγία (EE) 2016/97 του Ευρωπαϊκού Κοινοβουλίου και του Συμβουλίου, της 20ής Ιανουαρίου 2016, σχετικά με τη διανομή ασφαλιστικών προϊόντων (ΕΕ L 26 της 2.2.2016, σ. 19).
               
               
                  
                     (18)
                  
                        Οδηγία (ΕΕ) 2017/828 του Ευρωπαϊκού Κοινοβουλίου και του Συμβουλίου, της 17ης Μαΐου 2017, για την τροποποίηση της οδηγίας 2007/36/ΕΚ όσον αφορά την ενθάρρυνση της μακροπρόθεσμης ενεργού συμμετοχής των μετόχων (ΕΕ L 132 της 20.5.2017, σ. 1).
               
               
                  
                     (19)
                  
                        Οδηγία 2014/95/ΕΕ του Ευρωπαϊκού Κοινοβουλίου και του Συμβουλίου, της 22ας Οκτωβρίου 2014, για την τροποποίηση της οδηγίας 2013/34/ΕΕ όσον αφορά τη δημοσιοποίηση μη χρηματοοικονομικών πληροφοριών και πληροφοριών για την πολυμορφία από ορισμένες μεγάλες επιχειρήσεις και ομίλους (ΕΕ L 330 της 15.11.2014, σ. 1).
               
               
                  
                     (20)
                  
                        Οδηγία 2013/34/EE του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις ετήσιες οικονομικές καταστάσεις, τις ενοποιημένες οικονομικές καταστάσεις και συναφείς εκθέσεις επιχειρήσεων ορισμένων μορφών, την τροποποίηση της οδηγίας 2006/43/ΕΚ του Ευρωπαϊκού Κοινοβουλίου και του Συμβουλίου και την κατάργηση των οδηγιών 78/660/EOK και 83/349/ΕΟΚ του Συμβουλίου (ΕΕ L 182 της 29.6.2013, σ. 19).
               
               
                  
                     (21)
                  
                        Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών: Σχέδιο Δράσης για την Οικοδόμηση Ένωσης Κεφαλαιαγορών (COM(2015) 468 final).
               
               
                  
                     (22)
                  
                        Πρόταση κανονισμού του Ευρωπαϊκού Κοινοβουλίου και του Συμβουλίου για την τροποποίηση των κανονισμών (ΕΕ) αριθ. 1093/2010, 1094/2010, 1095/2010, 345/2013, 346/2013, 600/2014, 2015/760, 2016/1011, 2017/1129 (COM(2017) 536 final).
               
               
                  
                     (23)
                  
                        Κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).
               
               
                  
                     (24)
                  
                        Κανονισμός (ΕΕ) αριθ. 1094/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, για τη σύσταση Ευρωπαϊκής Εποπτικής Αρχής (Ευρωπαϊκή Αρχή Ασφαλίσεων και Επαγγελματικών Συντάξεων), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/79/ΕΚ της Επιτροπής (ΕΕ L 331 της 15.12.2010, σ. 48).
               
               
                  
                     (25)
                  
                        Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).
               
               
                  
                     (26)
                  
                        Πρόταση της Επιτροπής για κανονισμό του Ευρωπαϊκού Κοινοβουλίου και του Συμβουλίου σχετικά με τη θέσπιση πανευρωπαϊκού ατομικού συνταξιοδοτικού προϊόντος (PEPP) (COM(2017) 343 final).
               
               
                  
                     (27)
                  
                        Κανονισμός (ΕΕ) 2015/760 του Ευρωπαϊκού Κοινοβουλίου και του Συμβουλίου, της 29ης Απριλίου 2015, σχετικά με τα ευρωπαϊκά μακροπρόθεσμα επενδυτικά κεφάλαια (ΕΕ L 123 της 19.5.2015, σ. 98).
               
               
                  
                     (28)
                  
                        Κανονισμός (ΕΕ) αριθ. 1286/2014 του Ευρωπαϊκού Κοινοβουλίου και του Συμβουλίου, της 26ης Νοεμβρίου 2014, σχετικά με τα έγγραφα βασικών πληροφοριών που αφορούν συσκευασμένα επενδυτικά προϊόντα για ιδιώτες επενδυτές και επενδυτικά προϊόντα βασιζόμενα σε ασφάλιση (PRIIP) (ΕΕ L 352 της 9.12.2014, σ. 1).
               
               
                  
                     (29)
                  
                        ΕΕ C της , σ. .
               
               
                  
                     (30)
                  
                        ΕΕ C της , σ. .
               
               
                  
                     (31)
                  
                        Απόφαση (ΕΕ) 2016/1841 του Συμβουλίου, της 5ης Οκτωβρίου 2016, για τη σύναψη, εξ ονόματος της Ευρωπαϊκής Ένωσης, της συμφωνίας του Παρισιού που εγκρίθηκε στο πλαίσιο της σύμβασης-πλαισίου των Ηνωμένων Εθνών για την κλιματική αλλαγή (ΕΕ L 282 της 19.10.2016, σ. 1).
               
               
                  
                     (32)
                  
                        Οδηγία 2009/65/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τον συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) (ΕΕ L 302 της 17.11.2009, σ. 32).
               
               
                  
                     (33)
                  
                        Οδηγία 2009/138/ΕΚ του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, σχετικά με την ανάληψη και την άσκηση δραστηριοτήτων ασφάλισης και αντασφάλισης (Φερεγγυότητα ΙΙ) (ΕΕ L 335 της 17.12.2009, σ. 1).
               
               
                  
                     (34)
                  
                        Οδηγία 2011/61/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, σχετικά με τους διαχειριστές οργανισμών εναλλακτικών επενδύσεων (ΕΕ L 174 της 1.7.2011, σ. 1).
               
               
                  
                     (35)
                  
                        Οδηγία 2014/65/ΕΕ του Ευρωπαϊκού Κοινοβουλίου και του Συμβουλίου, της 15ης Μαΐου 2014, για τις αγορές χρηματοπιστωτικών μέσων και την τροποποίηση της οδηγίας 2002/92/ΕΚ και της οδηγίας 2011/61/ΕΕ (ΕΕ L 173 της 12.6.2014, σ. 349).
               
               
                  
                     (36)
                  
                        Οδηγία (EE) 2016/97 του Ευρωπαϊκού Κοινοβουλίου και του Συμβουλίου, της 20ής Ιανουαρίου 2016, σχετικά με τη διανομή ασφαλιστικών προϊόντων (ΕΕ L 26 της 2.2.2016, σ. 19).
               
               
                  
                     (37)
                  
                        Οδηγία (ΕΕ) 2016/2341 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2016, για τις δραστηριότητες και την εποπτεία των ιδρυμάτων επαγγελματικών συνταξιοδοτικών παροχών (ΙΕΣΠ) (ΕΕ L 354 της 23.12.2016, σ. 37).
               
               
                  
                     (38)
                  
                        Κανονισμός (ΕΕ) αριθ. 345/2013 του Ευρωπαϊκού Κοινοβουλίου και του Συμβουλίου, της 17ης Απριλίου 2013, σχετικά με τις ευρωπαϊκές εταιρείες επιχειρηματικού κεφαλαίου (ΕΕ L 115 της 25.4.2013, σ. 1).
               
               
                  
                     (39)
                  
                        Κανονισμός (ΕΕ) αριθ. 346/2013 του Ευρωπαϊκού Κοινοβουλίου και του Συμβουλίου, της 17ης Απριλίου 2013, σχετικά με τα ευρωπαϊκά ταμεία κοινωνικής επιχειρηματικότητας (ΕΕ L 115 της 25.4.2013, σ. 18).
               
               
                  
                     (40)
                  
                        Οδηγία 2013/34/EE του Ευρωπαϊκού Κοινοβουλίου και του Συμβουλίου, της 26ης Ιουνίου 2013, σχετικά με τις ετήσιες οικονομικές καταστάσεις, τις ενοποιημένες οικονομικές καταστάσεις και συναφείς εκθέσεις επιχειρήσεων ορισμένων μορφών, την τροποποίηση της οδηγίας 2006/43/ΕΚ του Ευρωπαϊκού Κοινοβουλίου και του Συμβουλίου και την κατάργηση των οδηγιών 78/660/EOK και 83/349/ΕΟΚ του Συμβουλίου (ΕΕ L 182 της 29.6.2013, σ. 19).
               
               
                  
                     (41)
                  
                        Κανονισμός (ΕΕ) αριθ. 1093/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Τραπεζών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/78/ΕΚ της Επιτροπής (ΕΕ L 331 της 15.12.2010, σ. 12).
               
               
                  
                     (42)
                  
                        Κανονισμός (ΕΕ) αριθ. 1094/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, για τη σύσταση Ευρωπαϊκής Εποπτικής Αρχής (Ευρωπαϊκή Αρχή Ασφαλίσεων και Επαγγελματικών Συντάξεων), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/79/ΕΚ της Επιτροπής (ΕΕ L 331 της 15.12.2010, σ. 48).
               
               
                  
                     (43)
                  
                        Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).
               
               
                  
                     (44)
                  
                        Οδηγία (ΕΕ) 2016/2341 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2016, για τις δραστηριότητες και την εποπτεία των ιδρυμάτων επαγγελματικών συνταξιοδοτικών παροχών (ΙΕΣΠ) (ΕΕ L 354 της 23.12.2016, σ. 37).
               
               
                  
                     (45)
                  
                        Κανονισμός (ΕΕ) αριθ. 1286/2014 του Ευρωπαϊκού Κοινοβουλίου και του Συμβουλίου, της 26ης Νοεμβρίου 2014, σχετικά με τα έγγραφα βασικών πληροφοριών που αφορούν συσκευασμένα επενδυτικά προϊόντα για ιδιώτες επενδυτές και επενδυτικά προϊόντα βασιζόμενα σε ασφάλιση (PRIIP) (ΕΕ L 352 της 9.12.2014, σ. 1).